Омбудсман ишга бораётганида вафот этган банк ходимаси оиласига 218 ... - UzNews.uz\n15 февраля, 14:10 276 0\nОмбудсман ишга бораётганида вафот этган банк ходимаси оиласига 218 млн сўмлик компенсация ундириб берди\nКарантин вақтида ишга жалб қилинган Халқ банки ходимларидан бири автоҳалокат туфайли вафот этган. Унинг эрига суғурта компанияси суғурта қопламасини тўлашдан бош тортиб келган.\nОмбудсман Матбуот хизмати маълум қилишича, ўтган йилнинг 17 декабрь куни жиззахлик фуқаро О.Т. турмуш ўртоғининг иш билан боғлиқ ҳолатда вафот этгани учун компенсация ундирилишини сўраб, мурожаат қилган.\nАниқланишича, Халқ банкининг 1989 йилда туғилган собиқ кассири, марҳума М.Т. нинг 2 нафар вояга етмаган фарзандлари бўлган. Коронавирус инфекцияси тарқалишини олдини олиш ҳамда карантин муносабати билан сайёр касса хизматини кўрсатиш мақсадида АТ Халқ банки Жиззах вилояти филиалининг 2020 йилнинг 21 август кунги буйруғи билан марҳума М.Т. ҳамда 20 дан ортиқ ходимлар 22-23 август кунлари ишга жалб қилинган. 22 август яъни шанба куни эса собиқ банк ходимаси ишга кетаётган вақтида автоҳалокат туфайли вафот этган.\nБир неча ойдан сўнг, марҳуманинг турмуш ўртоғи Жиззах вилояти Бандлик бош бошқармасига рафиқасининг иш вақтида бевақт вафот этганлиги сабабли иш берувчи томонидан тўланадиган бир йўла бериладиган нафақа миқдорининг ундирилишини сўраб мурожаат қилган. Лекин, “Халқ суғурта” МЧЖ шаклидаги суғурта компанияси бир неча маротаба ходимнинг ишга келаётган вақти иш вақти ҳисобланмаслиги важи билан суғурта қопламасини тўлаб беришдан бош тортган.\nШундан сўнг, Омбудсман содир бўлган мазкур бахтсиз ҳодисага меҳнат қонунчилиги юзасидан ҳуқуқий баҳо бериш ва компенсация ундирилиши бўйича Бандлик ва меҳнат муносабатлари вазирлигига мурожаат қилди.\nМурожаат Давлат меҳнат инспекцияси томонидан ўрганилиб, содир бўлган бахтсиз ҳодиса меҳнат вазифасини бажариш билан боғлиқ деб топилди ҳамда фуқаролик ишлари бўйича Жиззах туманлараро судига даъво аризаси киритилди.\nСуднинг ҳал қилув қарорига кўра, марҳуманинг турмуш ўртоғи О.Т. фойдасига Халқ банки Жиззах филиалидан қарийб 218 млн сўм бир йўла тўланиши лозим бўлган нафақа ҳамда 2 нафар вояга етмаган фарзандлари учун улар 16 ёшга тўлгунларигача ҳар ойда 756 минг сўмдан зарар ундирилиши белгиланди. Агарда болалар кундузги ўқишни давом эттирсалар, ҳар ойлик сумма, улар 18 ёшга киргунларига қадар ундирилади.


Роналду ўзининг мумдан ишланган нусхаси учун 20 минг фунт сарфлади\n05:43 / 31.08.2015\nМадриднинг “Реал” клуби ҳужумчиси Криштиану Роналду британиялик ҳайкалтарош Майкл Уэйдга ўзининг мумдан ишланган ҳайкалига буюртма берди ва бунинг учун 20 минг фунт стерлинг (30 минг доллар) тўлади. Бу ҳақда Daily Mail нашри хабар бермоқда.\nФутболчи Мадрид музейида икки йилдан бери томошага қўйилган ҳайкалининг айнан нусхасини тайёрлаб беришни сўради. Португалияликнинг айтишича, у бу ҳайкал билан Испаниядаги уйларидан бирини безатмоқчи.\n“Бизда 2013 йилда Роналду ҳайкалини қуйиш учун ишлатилган қолип сақланиб қолган, шунинг учун бу гал унинг ҳайкалини тайёрлаш осонроқ бўлади. Криштиану бизга ҳайкал учун бутсалари ва футболкасини юборишга ваъда берди. Бу галги ҳайкал аввалгисидан фақатгина соч турмаги билан фарқ қилади, холос. Футболчи бизга сочларига тегмаслигимизни илтимос қилди. Ҳайкалнинг соч турмаги билан унинг шахсий сартароши шуғулланадиган бўлди”, деб айтмоқда ҳайкалтарош.\nМарт ойида Роналду Мадриддаги мум ҳайкаллар музейида қўйилган ҳайкалининг сочи ҳолатини кузатиб турувчи стилист ёллаган эди.


Атамбаев қўлга олинмади, бир аскар ўлди....\n08.08.2019 09:55 0 3798\nКеча тунда Қирғизистон республикаси собиқ президенти Алмазбек Атамбаевни қўлга олиш амалиёти бўлиб ўтди. Аммо махсус кучлар томонидан режалаштирилган амалиёт Атамбаевнинг тарафдори бўлган одамлар томонидан йўққа чиқарилди.\nГарчи Атамбаев қўлга олингани ва вертолетда номаълум томонга олиб кетилгани ҳақида хабар берилган бўлса-да, у ҳамон озодликда қолмоқда. Камига собиқ президент ўзи назорат қиладиган «Апрель» телеканали орқали мурожаат билан чиқиш қилди.\n«Мен куч ишлатар тизимларга мурожаат қилмоқчиман: ўз халқингизга ўқ узманг. Бу сиз учун жуда ёмон якунланади», — деди Атамбаев.\nҚўлга олиш амалиёти кеча, чоршанба оқшомида, Бишкекдан 20 километр узоқликдаги Қўй-Тош қишлоғида бўлиб ўтди. Атамбаевнинг резиденцияси айнан шу ерда жойлашган. Амалиёт бошлангани ҳамоно «Альфа» махсус кучлар аскарлари резина ўқлардан ўт очишни бошлаб юборди. Атамбаевнинг тарафдорлари эса қўлларига илинган нарса билан жавоб қайтардилар.\nНатижада ҳар икки томондан 43 киши яраланди ва махсус кучлар аскарларидан бири жароҳатлар оқибатида вафот этди. Аммо экс-президентни қўлга олишнинг иложи бўлмади.\nАтамбаев ўз чиқиши давомида жабрланган одамлар ҳақида ҳам гапириб ўтди.\n«Бугун мени қўлга олишга уриниш бўлиб ўтди ва афсуски айбсиз одамлар жабр кўрди. Чунки мени қўлга олиш учун террорчиликка қарши курашадиган «Альфа» махсус кучлари келган эди.\nБиз террорчи эмасмиз. На мен ва на уйим атрофидаги одамлар. Кўпчилик бу ерга шунчаки мен билан суратга тушиш учун келган эди. Ҳукуматнинг бу қадар ваҳшийлиги эса одамни ҳайратга солади», — деди Атамбаев.\nАтамбаевнинг фикрига кўра ҳарбийлар нафақат резина ўқлардан, балки жанговар ўқлардан ҳам фойдаланган. «Афсуски жабрланганлар жуда кўп, улар орасида оғир жароҳат олганлар ҳам бор. Ҳукумат ҳуқуқий майдонда курашиш ҳақидаги чақириқларимни инобатга олмади», — дейди Атамбаев.\nШу билан бирга собиқ президент ўзини қўлга олишга йўл қўймаган одамларга миннатдорчилик билдирди.\n«Ҳукумат Атамбаевнинг унини ўчириш учун ўз халқини ўққа тутишга ҳам тайёр. Мен оддий қирғизистонликлардан беҳад миннатдорман. Улар бирдамлик намойиш этишди ва мени қўлга олишларига йўл қўйишмади. Ҳукумат ўзига келиб олиши лозим, биз тиз чўкиб яшайдиган халқ эмасмиз», — дейди Атамбаев.\nЭслатиб ўтамиз, Қирғизистон парламенти 20 июлда Атамбаевга қаратилган айбловларни прокуратурага оширган эди. Ушбу айблов депутатларнинг махсус суриштирув қўмитаси томонидан йиғилган. Ҳуқуқ-тартибот органлари эса Атамбаев Бишкек ИЭС модернизациясида коррупцияга йўл қўйган бўлиши мумкинлиги ҳақида хулоса берди. Собиқ президент шунингдек уюшган жиноятчилар тўдаси етакчиси Азиз Батукаевни сохта тиббий хулоса билан озодликка чиқариш, ерларни ноқонуний эгаллаб олиш ва бошқа жиноятларда айбланмоқда. Агар суд Атамбаевни айбдор, деб топса, у бир умрга қамалиши мумкин.\nАтамбаевнинг ўзи парламентнинг айбловларини «сафсата» деб баҳолаган ва халқи олдида тоза эканини айтиб ўтган. У президентлиги даврида амалга оширган ишлари учун жавоб бера олишини таъкидламоқда.\nАлмазбек Атамбаев мамлакатни 2011 йилдан то 2017 йилга қадар бошқарган. У дарҳақиқат халқ томонидан сайланган ва ваколат муддати якунига етгандан сўнг ихтиёрий равишда президентлик постини топширган ягона раҳбар ҳисобланади.\nАтамбаев сайлов вақтида янги президент Сооронбай Жээнбековни қўллаб-қувватлаган эди. Аммо сайлов ўтгани ҳамоно ўртадаги муносабатлар совуқлаша бошлаган ва Атамбаев янги президентни бир неча бор танқид қилганди.


Ўзбекистонда 100 томлик “Рус адабиёти дурдоналари” чоп этилади - 19.10.2018, Sputnik Ўзбекистон\n“Рус адабиёти дурдоналари” ўзбек ёшларини рус адабиёти билан яқиндан таништиришга хизмат қилади. 19.10.2018, Sputnik Ўзбекистон\n© Sputnik / Константин Чалабов / Фотобанкка ўтишчитательница в библиотеке\nТОШКЕНТ, 19 окт – Sputnik. Владимир Путин билан бўлиб ўтган учрашувда Шавкат Мирзиёев рус маданиятининг ўзбек жамияти маънавиятида тутган ўрнига юқори баҳо берди, деб хабар қилмоқда Sputnik мухбири.\n“Буюк рус маданияти ўзбек жамияти маънавиятининг ажралмас бўлаги бўлиб қолади. Ўзбек ёшларини рус адабиёти билан яқиндан таништириш мақсадида, биз Ўзбекистонда 100 томлик “Рус адабиёти дурдоналари” жамланмасини чоп этишни режалаштирганмиз”, - деди Ўзбекистон президенти.\nУндан ташқари Шавкат Мирзиёев яқин орада ўзбекистонлик космонавт Россия космик кемасида коинотга учиши эҳтимолдан холи эмаслигини ва Тошкентда 2020 йилда “Ғалаба” мажмуасти ташкил қилинишини айтиб ўтди.


Касалланганлар сони 6 488 246\nСоғайганлар сони 3 091 141\nВафот этганлар 383 213\nЙеллоустонда бир кунда ўндан ортиқ зилзилалар қайд этилди \nМуқаддам судланган эркак ўзидан-ўзи 13 та машинани ёқиб юборди \nЖами овоз: 11108 та.\nЖами овоз: 8321 та.\nЖами овоз: 18610 та.\nЖами овоз: 14355 та.\nМенга бир неча киши тарафидан мана шу гул ва унинг остига ёзилган изоҳни юбориб шунга изоҳ беришимни сўрашмоқда. У ерда ёзилишича, бу гул пайғамбаримиз Муҳаммад саллаллоҳу алайҳи васалламнинг гули бўлиб, Ҳимолай тоғида ўсар экан, 400 йилда бир марта гуллар эмиш ва илгари бунинг гулини ҳеч ким кўрмаган ва кейинги гуллаши 2419 йилда содир бўлар экан. Хўш, ростдан ҳам шундайми?\nБу гул аслида кактусдошлар оиласи мансуб карнегия (Carnegiea) туркумининг ягона вакили бўлган гигант карнегия (Carnegiea gigantea) дир. Унинг сагуаро деган номи ҳам бор. Бу кактус Шимолий Америкадаги Сонора чўли эндемик, реликт тури бўлиб, АҚШ нинг Калифорния, Аризона штатлари ҳудудида учрайди.\nБу кактуснинг Ҳимолайга ёки Муҳаммад алайҳиссаломга ҳеч қандай боғлиқлик жойи йўқ. Аслида бу миш-миш 2019 йилнинг сентябрь ойида урчий бошлаган эди. Ўшанда бу расм тарқатилиб, унга «бу ўсимлик Ҳимолайдаги 400 йилда бир гуллайдиган тинчлик гули» деган изоҳ бириктирилган эди.\nДастлабки миш-миш манбасида Муҳаммад с.а.в. ҳақида ҳеч қандай гап йўқ эди. Бу гап кейинроқ расм мусулмон ўлкаларида тарқай бошлагач қўшилган бўлса керак. Сизлар кўрган расм эса дастлаб Аризона табиати ҳақида хабар берадиган сайтлардан бирида чоп этилган эди.\nГигант карнегия дунё бўйича фақат Сонора чўлида дарахт кўринишида ўсадиган кактуслар бўлиб, жуда ҳам ноёб ўсимлик ҳисобланади. Уларни қўриқлаш бўйича махсус қонунлар мавжуд бўлиб, уларга зарар етказган одам катта жарима тўлаши ва ҳатто қамалиши ҳам мумкин. Халқаро Қизил китобга киритилган.\nСагуаро бўйи 3-16 метрга етадиган дарахт кўринишида ўсади, 150 йил атрофида яшайди. Поясининг диаметри 75 см гача борадиган даражада қалин бўлади.\nГуллари сиз расмда кўрганингиздек оқ рангда бўлади. Улар 400 йилда бир эмас, аксинча, ҳар йили апрелдан июнь ойигача бўлган муддат оралиғида гуллайди. Одатда қуёш ботгандан сўнг очилиб, эртасига кун ярмигача туради. Гуллари бошқа кактусларники каби бир сутка давомида очилиб туради, холос.\nГуллари 8-12 см атрофида бўлади, Сиз кўрган расмда улар жуда каттадек таассурот қолдирган бўлса, бу фақатгина расмга олишдаги фотоаппаратнинг шундай ракурсда суратга туширганидан, холос.\nЭътибор берсангиз гул ерда эмас, айнан кактус пояси учида турибди, унинг тиканлари ҳам кўриниб турибди. Гуллари асалшира, нектарга бой бўлгани учун кўплаб чанглатувчилар унинг гуллашини кутиб туришади.\nХулоса ўрнида шуни айтишим мумкинки, ушбу гул ҳам бошқа ўсимликлар каби оддий ўсимлик. Ўз миянгизни ўзингиз асранг, турли ёлғон ва миш-мишларга ишониб, алданиб қолманг.\nБахтиёр Шералиев, биолог\nКиритилди: 06:20 18.05.2020. Ўқилди: 6976 марта. Фикрлар сони: 0 та.\n03:00 Ниқоблар чиндан ҳам коронавирусга қарши ёрдам беради. Гап вирус ташийдиган томчиларда\n00:27 Рўйхат тузилди: Сирдарёда нечта одамга 40 млн сўмдан берилади?\n23:43 Хьюстон полицияси бошлиғи Трампга «оғзини юмиш»ни маслаҳат қилди\n23:15 Бугун Ўзбекистоннинг қайси ҳудудларида коронавирус аниқланди?


Эмомали Раҳмоннинг президентлик қасамёдини қабул қилиш маросими 30 октябрда бўлиб ўтади\nТожикистон қуйи палатаси спикери Махмадтоир Закаризода 15 октябрь куни мамлакатнинг икки палатаси аъзолари ўртасидаги қўшма мажлисни 30 октябрда ўтказиш ҳақидаги қарорни имзолади. Бу ҳақда Asia-Plus хабар тарқатган.\nХабарга кўра, шу куни мамлакатда бўлиб ўтган президентлик сайловларида ғалаба қозонган Эмомали Раҳмон расман президентлик қасамёдини амалга оширади.\nИнаугурация маросими дастлаб ҳукуматнинг шаҳардаги резиденцияси Кўҳи Сомон саройида, кейинчалик эса Миллат саройи биносида ўтади.\nЭмомали Раҳмон Кўҳи Самонда ҳукумат вакиллари, парламент аъзолари ва жамоатчилик вакиллари иштирокида конституция, Тожикистон халқи учун қасамёд қилади, Миллат саройида эса унга президентлик рамзлари – штандарт ва гувоҳнома тақдим қилинади.\nЮқори мартабали хориж делегациялари инаугурация маросимига таклиф қилинмаган.\nМаросимдан сўнг пойтахтдаги марказий майдонда Душанбе ҳарбий гарнизони ва ҳарбий қисмларнинг аскарлари иштирокида парад ўтказилади.\nКиритилди: 14:33 16.10.2020. Ўқилди: 927 марта. Фикрлар сони: 0 та.\nНТТ ҳамда ОТМларга халқ таълими ходимларининг малакаси...


Самарқанддаги хиёбонларда Миллий гвардия томонидан ўрнатилган жавонлардан китобларни ўғирлаб кетишди\n11:21 / 01.07.2019\nZarnews.uz телеграм каналининг «Кун фотоси» рукнида «Мана, бир неча кун ўтган бўлса-да, Самарқанд шаҳридаги Кўксарой хиёбонига ўрнатилган китоб жавони ҳали ҳам бўм-бўш. Мазкур жавон нима мақсадда қўйилган?» деб савол берилган эди.\nХиёбонда бўм-бўш турган китоб жавони юзасидан Миллий гвардия вилоят бўлими изоҳ берган:\n«Миллий гвардия ҳарбий хизматчилари президент томонидан илгари сурилган бешта муҳим ташаббуснинг 4-йўналиши ижросини таъминлаш ҳамда ёшларнинг китобга бўлган қизиқишини ошириш мақсадида 2019 йил 26 июнь куни Самарқанд шаҳридаги Кўксарой майдони ва Алишер Навоий номидаги истироҳат боғи ҳудудига китоб жавонлари ўрнатган. Ушбу китоб жавонларига турли хил бадиий китоблар қўйилган. Бундан кўзланган мақсад — ёшлар бўш вақтида жавонда турган китобларни олиб ўқиб, яна жойига қўйиб кетиши керак бўлган».\nБироқ, китобни ўқиш учун олган муштарийларнинг бирортаси уни жойига қайтармаган.\n«Аммо бугунги кунгача ҳамшаҳарларимиз томонидан жавондаги китоблар олиб кетилган ва қайтарилмаган. Кўксарой майдонидаги жавонга икки марта, Алишер Навоий номидаги истироҳат боғи ҳудудидаги жавонга эса уч марта 200 га яқин китоб қўйилган. Китобларни ўғирлатмаслик мақсадида келгусида мазкур жавонларга тўлиқ видео кузатув ускуналарини ўрнатиш режалаштирилган».\nМиллий гвардия фуқароларга мурожаат билан чиққан:\n«Ҳурматли фуқаролар! Ушбу жавонлардаги китоблар уйда ўқиш учун эмас, балки хиёбоннинг ўзида — китоб жавони ёнидаги ўриндиқларда ўтириб, ўқиб бўлгач яна жойига қайтариб қўйиш учун қўйилган. Зеро, сиздан бошқа фуқаролар ҳам бундай китобларни ўқиш иштиёқида юрганини унутманг».\n08:47 / 11.11.2019\nСамарқандда ўтаётган «Валдай» клуби ҳамкорлигидаги конференцияда қандай масалалар муҳокама этилмоқда?


Добавлено: 24.10.2016, 09:59\n23 октябрь куни «Бунёдкор» телемажмуасида сайлов тажрибасини ёритиш бўйича халқаро тажрибани ўрганишга бағишланган семинар-тренингларнинг очилиш маросими бўлиб ўтди.\nТадбирда нодавлат телерадиостудиялар, ЎЭОАВМА вакиллари, Конрад Аденауэр номли жамғарманинг Марказий Осиё бўйича ҳудудий ваколатхонаси, шунингдек Ўзбекистон Марказий сайлов комиссияси экспертлари иштирок этишди.\nТренингларни етакчи немис экспертлар Германия телекомпаниялар Федерал уюшмаси Президенти Рене Фалькнер ва машҳур мустақил журналист Биргит Ветцель олиб борди.\nТўрт кун давомид Биргит Ветцель бошчилигида семинар-тренинг иштирокчилари бўлган турли радиостанция журналистлари эфирни янги креатив эшиттиришлар билан тўлдиришнинг энг илғор тажрибаларини ўрганишади, ахборот узатишнинг ностандарт усуллари ва кўпроқ радиотингловчи жалб қилиш имкониятлари билан танишишади. Семинар-тренинг очилиш маросимида унинг якуний натижасида “Сайлов кундалиги” ҳар кунлик махсус дастур ташкил этилиши белгилаб олинди.\n- Мен ёш журналистлар билан сайлов ва сайловолди жараёнларини ёритиш юзасидан машғулотлар олиб боришдан мамнунман. Ўзбек ҳамкасбларим билан ягона мақсадимиз сайлов мавзусига оид сифатли медиа маҳсулот тайёрлаш ҳамда тўлиқ радио янгиликлар беришдан иборат. Семинар иштирокчилари – асосан ёшлар ва бу мени янада илҳомлантиради. Мен Ўзбекистонда бўлган вақтимда журналистларингиз маҳорати йилдан-йилга ортиб бораётганини гувоҳи бўляпман, - дейди Биргит Вецель


Ўзбекистон – Хитой: хавфсизлик масаласи эътиборда » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ўзбекистон – Хитой: хавфсизлик масаласи эътиборда\nСўнгги йилларда мамлакатимизда тадбиркорликни ривожлантириш, сайёҳлик салоҳиятини юксалтириш масаласига алоҳида эътибор қаратилаяпти. Бу эса мамлакатимизга келаётган чет элликлар сонининг ошишига хизмат қилмоқда. Республикамиздаги тинчлик ва осойишталик хорижликлар эътиборини тортаётган асосий омиллардан биридир. Жиззах шаҳридаги “Ўзбекистон” меҳмонхонасининг анжуманлар залида уюштирилган йиғилиш аввалида вилоят ички ишлар бошқармаси бошлиғи, генерал-майор Ғайрат Қодиров ҳамда Хитой Халқ Республикасининг мамлакатимиздаги элчихонаси вакили Лю Тин Пиннинг мулоқоти бўлиб ўтди. Бу жараёнда вилоятимизда хорижликлар, хусусан, хитойликларнинг хавфсизлигини таъминлаш, уларни яшаш жойларида рўйхатдан ўтказиш бўйича қилинаётган ишлар тўғрисида атрофлича маълумот берилди. Ўз навбатида жамоат хавфсизлигини таъминлаш, хусусан, чинликлар хавфсизлиги масаласига қаратилаётган эътибор учун Хитой элчихонаси вакиллари ва ишбилармонлар миннатдорчилик билдиришди.\nМаълумот ўрнида айтиш жоизки, вилоятимизда хорижликлар билан ҳамкорликда 142 та саноат қуввати фаолият кўрсатмоқда. Ушбу корхоналарнинг 26 таси Хитой ишлаб чиқарувчилари ва инвесторлари билан биргаликда ташкил этилган. Уларда хитойлик 244 нафар тадбиркор, мутахассис ва ишчи фаолият кўрсатмоқда. Шунингдек, айни дамда 62 нафар чинлик сайёҳлик мақсадида Жиззахга ташриф буюрган.\nЧинликларнинг барчаси вилоят ҳудудидаги меҳмонхоналар, корхоналар ётоқхоналари ҳамда аҳоли турар жойларида тегишли тартибда рўйхатдан ўтиб яшашаяпти. Яқин келажакда Хитой билан яна бир қанча ишлаб чиқариш корхоналари фаолиятини йўлга қўйиш кўзда тутилмоқда, бу эса ҳудудда хитойликлар сонининг янада ортишидан дарак.\nШунингдек, йиғилишда чет элликларга мамлакатимиз қонунларига ҳурмат билан муносабатда бўлиш, йўл ҳаракати ва ёнғин хавфсизлиги қоидаларига амал қилиш, фуқаролик паспорти режимига оид ҳуқуқий меъёр ва талаблар тўғрисида тушунчалар берилди. Таъкидлаш керакки, хорижликлар мамлакатимизни дунёнинг энг тинч давлатларидан бири сифатида эътироф этдилар.\nЖиззах вилояти ички ишлар бошқармаси вакиллари билан бирга хитойлик тадбиркорлар иштирокида ўтказилган бу йиғилиш жуда самарали бўлди. Йиғилишда Хитой фуқаролари ҳамда корхоналари хавфсизлигини таъминлаш борасида қилинган ва қилинаётган ишларга юқори баҳо берилди.\nТадбир якунида бошқа чет элликлар қаторида Хитой Халқ Республикаси фуқаролари хавфсизлигини таъминлаш бўйича элчихона вакиллари билан ҳамкорликни йўлга қўйиш истиқболлари белгилаб олинди.


Рукн: Ибрат\tЧоп этилган: 30.01.2017\n— Подшоҳнинг қизига. Унга етишиш менинг буюк орзуим.\n— Шунақами? Нима қилсак экан? Ҳа, топдим. Бир пайтлар мен сафарда ориф зот билан бирга бўлган эдим. Ўша зотдан сўраймиз.\n— Бунинг йўли осон, — дебди ориф зот. — Фалон ердаги ғорга борасан, қирқ кун тинмай “Аллоҳ, Аллоҳ, Аллоҳ” дейсан.\nЙигит рози бўлиб, ориф айтган ишни бошлабди. Ўн кун ўтибди, ўн беш кун ўтибди. Йигит гарчи тили “Аллоҳ” деса-да, хаёлида подшоҳнинг қизини тасаввур қилиб зикрни давом эттираверибди. 25 кунлардан кейин бутун шаҳар бу дарвешнинг ҳолидан огоҳ бўлиб, сўзлай бошлабди: “Кўрдингизми, бир дарвеш ғорда туну кун Аллоҳни зикр этяпти. Қандайин гўзал!”\nЙигит одамларга эътибор бермас, ҳолдан тойиб қолган бўлса ҳам, подшоҳнинг қизи висолида, тинмай зикр этар ва қирқинчи кунни астойдил кутар эди.\n— Подшоҳим, биласиз, валийлар келган жойларга Аллоҳнинг баракаси нозил бўлади, одамларда муҳаббат пайдо бўлади. Қандай қилиб у зотни шаҳримизда олиб қолсак экан? — дейишибди.\n— Саройим олдига бир сарой қурсак, қабул этармикан?\n— Йўқ, ориф зотлар мол-дунёга қарашмайди.\n— Вазирликни берсам-чи?\n— Уни ҳам қабул этмайди.\n— Унда нимани маслаҳат берсасизлар?\n— Каримангизни унга никоҳлаб беринг.\n— Агар валий зот қабул қилсалар, бу менга ҳам шараф.\n— Ҳазрат, сизнинг бу юртда бўлишингиз бизга шараф. Буюринг, сизга бир сарой қурдираман.\n— Кераги йўқ.\n— Унда келинг, юртни бирга бошқарайлик.\n— Сўнгги умидим шуки, менинг бир қизим бор. Гарчи сизга лойиқ бўлмаса-да, уни никоҳингизга олсангиз.\n— Қирқ кунки, заҳмат чекиб шу подшоҳнинг қизи учун зикр этдинг-ку. Энди нега ундан воз кечяпсан?\n— Мен қирқ кун подшоҳнинг қизи учун “Аллоҳ” деганимга ҳузуримда подшоҳу вазирлар тиз чўкяпти. Агар Аллоҳ учун “Аллоҳ” десайдим, нелар бўлмасди...\n— Unda nimani maslahat bersasizlar?\n— Karimangizni unga nikohlab bering.\nQirqinchi kun yetib kelibdi. Shu kunda podshoh va uning a’yonlari, yigitning do‘sti darveshning huzuriga borishibdi. Yigit tasbeh bilan hamon zikr qilardi. Yigit zikrni to‘xtatishi bilan podshoh salom berib, so‘rabdi:\n— Men qirq kun podshohning qizi uchun “Alloh” deganimga huzurimda podshohu vazirlar tiz cho‘kyapti. Agar Alloh uchun “Alloh” desaydim, nelar bo‘lmasdi...


05 июл 2022, Тошкент вақти: 01:34\n"Ата Мекен" партияси раҳбари Ўмурбек Текебаев.\nОчлик эълон қилганлар орасида партия аъзолари ва Текебаевнинг яқинлари бор. Боронбаев 1 августдан бошлаб очлик эълон қилганлар сони кўпайиб боришини маълум қилди.\n26 июлда Бишкек шаҳар Биринчи Май туман суди Ўмурбек Текебаевнинг президентликка номзод сифатида рўйхатга олиниши учун қирғиз тилидан имтиҳон топширишга имкон бериш талабини инобатга олмаган эди.\nШундан сўнг Текебаевнинг тарафдорлари Марказий сайлов комиссияси олдида намойиш ўтказиб, Текебаевнинг қирғиз тилидан имтиҳон топширишини таъминлашни талаб қилган.\nБироқ Марказий сайлов комиссияси бу масалани ҳал этиш суд ваколатида, деган қарорини эълон қилган.\n-Биз бу ишни ҳал этишни судга топшираяпмиз. Негаки, биз судланаётган одам конвой билан келиб, имтиҳон топшириб кетсин, деган қарорни чиқара олмаймиз. Чунки қонунда бундай меъёрнинг ўзи йўқ. Шунинг учун масалани суднинг ўзи ҳал қилсин, -деди Марказий сайлов комиссияси аъзоси Кайрат Ўсмўналиев.\n“Ата Мекен” партияси тарафдорлари эса Марказий сайлов комиссияси Текебаевни президентлик сайловида иштирок эткизмаслик учун мана шундай қарор қабул қилди, деган фикрдалар. Партия тарафдорларининг айтишларича, очлик акцияси бошланишига ҳам айнан мана шу қарор сабаб бўлган.\nМарказий сайлов комиссиясининг собиқ аъзоси, таниқли жамоат ва давлат арбоби Ишенбай Қадирбеков Марказий сайлов комиссияси президентликка номзодлигини кўрсатмоқчи бўлган шахсдан ҳужжатларни қабул қилиш орқали унинг сайловда тенг ҳуқуқли равишда иштирок этишини кафолатлашни ўз зиммасига олади, деб ҳисоблайди. Унга кўра, Марказий сайлов комиссияси шундан келиб чиққан ҳолда, вазиятни кескинлаштирмай, Текебаев масаласида ижобий қарор чиқаришга ҳақли эди.\n"Ата Мекен" партияси лидери, сиёсий доираларда "Конституция отаси" деб сифатланувчи Ўмурбек Текебаев шу йилнинг 26 апрелида коррупцияда айбланиб қамоққа олинган эди. айни пайтда унга нисбатан суд жараёни давом этмоқда.\nҚирғизистонда 15 июндан бошлаб президентликка номзодларни кўрсатиш жараёни расман бошланди.\nНомзодларни кўрсатиш жараёни 1 августда ниҳоясига етади. 10 сентябрда номзодларнинг сайловолди тарғиботи бошланади. Тарғибот 14 октябргача давом этади. 15 октябрда ўтадиган сайловнинг натижалари эса 4 ноябрь куни эълон қилинади.\nШу кунгача президентликка номзодини кўрсатиш ниятини билдириб Марказий сайлов комиссиясига ариза топширганлар сони 50 нафардан ошиб кетди.\nҚирғизистон президент ваколатлари бир муддат билан чекланган Марказий Осиёдаги ягона давлатдир. Шундан келиб чиққан ҳолда, амалдаги президент Алмазбек Атамбаев ўз номзодини кўрсата олмайди.


22 январ 2019, Тошкент вақти: 20:46\nТожикистонда БМТ молиявий ёрдами билан ўтказилган тадқиқот натижаларига кўра, юзлаб тожик аёллари эрларининг иродасига бўйсуниб, Сурия ва Ироқда ИШИД экстремистик гуруҳи сафига қўшилган.\nТадқиқотда бундай аёллар сони тақрибан 200 нафар экани айтилди.\nТожик аёллар орасида ўз истаги билан жиҳодий ақидалар асосида “Ислом давлати” террор ташкилотига қўшилганлар ҳам бор.\nМасалан, бир душанбелик жиҳод учун Сурияга бориб, 2016 йилда Тожикистонга қайтгандан сўнг, бошқа аёлларни ИШИД сафига жалб этишга уринаётган пайтда хавфсизлик органлари томонидан қўлга олинганди.\nШунингдек, мазкур тадқиқотда Суғд вилоятидаги тунги клуб раққосаси Сурияга бориб, жиҳодийлар сафига қўшилиш истагида бўлгани, аммо қўлга тушиб, 12 йил қамоқ жазосига ҳукм этилгани қайд этилган.\nЛондон шаҳридаги Қирол коллежи тадқиқотчиси ва Тожикистонда ўтказилган тадқиқот аъзоси Анна Матвеева 28 январь куни Озодлик радиоси билан суҳбатда тожик аёлларининг экстремистик гуруҳларга қўшилиш сабабларни шарҳлаб берди.\n“Биринча сабаб - бу оиладаги муносабатлар. Агар эр ёки ака экстремистик гуруҳ аъзоси бӯлса, оила аъзоларини ҳам бу гуруҳга “тортади”. Аёлга экстремистик ақида маъқул ёки маъқул бўлиши муҳим эмас. У эри ёки яқин қариндоши иродасига бўйсунишга мажбурдир,”- деди Анна Матвеева.\nУнинг қўшимча қилишича, баъзи тожик аёллари ўз шахсий муаммоларини ҳал қилиш ниятида Яқин Шарқ мамлакатларига йўл олган.\nМасалан, 2016 йили собиқ Тожикистон ИИВ Тезкор кучлар қўмондони полковник Гулмурод Ҳалимовнинг турмуш ўртоқи Ҳумайро Мирова 3 фарзанди билан Сурияга, эри олдига борганди.\nТожикистонда ўтказилган тадқиқотда эрларини ахтариб Сурияга борган тожик аёллари тақдири борасида маълумот ҳам бор.\n36 яшар Тожикистон жанубидаги Жалолиддин Балхий туманида яшовчи 36 яшар аёл учун Суриядаги эрини излаш қарийб фожиага айланди.\nУ Туркияда экстремистик гуруҳларга жалб этувчи тармоқларнинг мақсадини англаб, ватанга қайтиб келишга улгурди.\nБошқа бир аёл эса, эри уни тӯрт фарзанди билан Сурияга мажбурлаб олиб кетмоқчи эканлиги ҳақда ҳуқуқ-тартибот органларига хабар берди. Натижада, аёлнинг эри қўлга олинди.\nТадқиқотчи Анна Матвеева фикрича, тожик жамиятида радикализмнинг олдини олишда аёлларнинг ҳиссаси катта бӯлиб, ҳукумат органлари уларга бу курашда ёрдам кўрсатиши лозим.\nТожикистон ички ишлар вазирлиги маълумотига биноан, 2015 йилда 154 тожик оиласи Сурия ва Ироққа борган. Улар орасида 95 ёш бола ва 67 қизча бор.\nҲозир Тожикистон расмийлари халқаро ташкилотлар ёрдами билан уларни ватанга қайтаришда уринмоқда.\n2015 йилда Тожикистонда Жиноят Кодексига киритилган ўзгартиришга кўра, ҳукумат хориждаги ҳарбий гуруҳлар хизматида бўлиб, уйга қайтиб қилган ишидан пушаймон бўлган фуқароларни афв қилиш қилиш имкониятига эга бўлди.\nТожикистонда тўрт нафар ИШИДчи қўлга олингани айтилмоқда


Zoom асосчиси масофадан ишлаш нимаси билан хавфли экани ҳақида сўзлаб берди - Zamin.uz\n51 ёшли Эрик Юань Daily Mail нашрига берган интервьюсида ўзи асос солган Zoom дастуридан чарчагани, кун давомида бир нечта видеоконференциядан кейин кечга бориб боши оғришини таъкидлаган.\n«Ўтган йили бир кунда 19 та видеоучрашувда иштирок этишимга тўғри келди. Мен бундан шунчалар чарчадимки, одамлар билан бошқа видеоқўнғироқ орқали мулоқот қилишни истамайман», — деган у.\nҚанчалик ғалати туйилмасин, уйдан туриб қулай ишлаш ва видеоқўнғироқ орқали мажлислар ўтказиш учун Zoom’га асос солган Эрик қўл остидаги ишчиларини офисдан ишлашга чақирган. У барча компаниялар ҳозирча масофадан ишлашга тўлиқ ўта олмаслигини тушуниб етган.\nКомпьютер қаршисида кўп вақт сарфлаш, ҳамкасблар билан жонли мулоқотда бўлмаслик, шунингдек, ортиқча ишлаш салбий оқибатлар, ҳатто касалликларнинг пайдо бўлишига олиб келади.\nБундан ташқари, ишчилар масофадан туриб ишлаш пайтида иш берувчи муайян ишни бир неча баравар кам маош эвазига бажарадиган осиёлик мутахассисни топиши мумкин эканидан ҳадиксирайди.\nGoogle, Twitter, Amazon ва келажак масофадан ишлаш билан боғлиқ экани ҳақида бонг уриб гапирган бошқа компаниялар коворкинглар очиб, ишчиларни офисдан ишлашга таклиф қила бошлаган. Ҳатто шундай йирик компаниялар ҳам жонли мулоқотсиз одамларга, айниқса ўқиш ва карьера борасида ўсиш жуда ҳам қийин эканини тушуниб етган.\nСўнгги йилда масофадан туриб таълим олган болаларнинг аксарияти бу жуда ҳам қийин экани ва йил давомида деярли ҳеч нима ўрганмаганини таъкидлаган. Синф хонаси, офис ва университетда бўлганда, муаммоларни жойида ҳал қилиш ёки аниқлаштириш мумкин бўлади, онлайн мулоқот вақтида эса бу тушунарсиз ва мураккаброқ бўлиши мумкин. «Замин» янгиликларини «Вконтакти»да кузатиб боринг\nЯнгиликлар » Дунё » Zoom асосчиси масофадан ишлаш нимаси билан хавфли экани ҳақида сўзлаб берди


Қурони тиловатининг 20 одобини ўрганамиз!\nБандаларини Ўзининг муқаддас, мўжиз Каломини ўқишни ўрганиш бахтига мушарраф этган Аллоҳ таолога беҳад ҳамду санолар бўлсин. Ўз умматларига: "Сизларнинг энг яхшиларингиз Қуръонни ўрганиб, уни бошқаларга ўргатганингиздир" дея, уларни ушбу Каломи Раббонийнинг таълимига тарғиб қил…\nМоида сурасида зоология фанининг илмий кашфиёти\nҚуръони карим нозил қилинганига 14 асрдан ошган бўлса-да, ҳар куни ундаги бирор воқеа билан боғлиқ илмий кашфиётлар эълон қилинмоқда. Албатта, 14 аср аввал айтилган гапларнинг илмий ҳақиқати энди-энди топилаётгани бу Китоб Аллоҳнинг Каломи эканлигининг ва Муҳаммад алайҳиссаломг…\nХХ аср ихтироси Талоқ сурасида\nЕрнинг пўстлоғи етти қаватдан иборат. Биринчи қатлам - гидросфера, яъни сувли қатламдир. Иккинчи қатлам литосфера деб аталади ва Ернинг пўстлоғини ташкил қилади. У Ер сатҳининг энг устки қатламларини шакллантиради. Уларнинг қалинлиги ўртача 80 км ни ташкил қилади. Литосфера бошқ…


(4-кун. Анталиядаги Дюдан шаршараси ва Эски шаҳарча билан танишув)\nАнталияга қизиқишимиз кундан кунга ортиб бораяпти. Меҳмонхонада нонушта қилиб, яна автобусга ўтириб йўлга тушдик. Автобусда ҳар куни бўлгани каби Туркия маданият ва туризм вазирлиги ходимлари Ҳасан оға ва Шабада хоним навбатма-навбат Анталияга борадиган жойларимизни тарихини айта бошлашди.\nДюдан шаршараси иккита жойда бўлиб биз шаҳарни ичидаги шаршарага бордик. Эрталабданоқ сайёҳлар ушбу масканга кела бошлаган. Турк хонандаси томоша жойида жонли ижрода қўшиқ айтарди. Барчамиз шаршарани кўриш ва унинг фонида расмга тушишга киришдик.\nБир соатча шаршарани томоша қилгач, Анталиянинг эски шаҳар қисмига йўл олдик. Эски шаҳарда кўчалар тор, атрофдаги уйлар қайси даврда қурилган бўлса ўша ҳолатича сақланиб қолган. Кўча бўйлаб дўконлар ва овқатланиш масканлари жойлашган бўлиб, сайёҳлар эсдалик совғалари харид қилишмоқда. Бироз кафеларда тўхтаб турк чойида ва музқаймоғидан баҳраманд бўлишаяпти.\nЭски шаҳар айланиб, у ердаги тарихий қалъага дуч келдик. Миллий байроқ илинган мазкур маскан қадимийлиги билан сайёҳларни ўзига жалб этади.\nҚалъани томоша қилиб, Оқ денгиз бўйидаги яна бир порт ва чўмилиш ҳавзасига тор кўчалар оралаб тушиб бордик. Шу жойда бизни ўзбекча гапираётганимизни эшитган икки нафар эркак киши биз билан сўраша кетди. Улар қашқадарёлик эканликларини, бу ерда бизнес қилишларини айтишди. Кичик суҳбатдан сўнг уларга омад тилаган ҳолда йўлдан давом этдик.\nДенгиз портидаги ресторанда овқатландик. Овқатланиш масканларида бепул вайфай интернетлари тақдим этилиши туфайли шу ерни ўзида кўпчилик пресс тур иштирокчилари ижтимоий тармоқларга тўғридан-тўғри репортажлар ташкил этишди. Мен ҳам Эски шаҳардан олган таассуротларим ва денгиз порти бўйича феесбукда чиқиш қилдим. Овқатланиб бўлгач, ўйинчоқлар музейи, гуллар музейи ва тарихий буюмлар расталаридан ўтиб автобуслар жамланадиган масканга бордик.\nИкки соат бўш вақт берилди. Кимдир савдо учун кимдир яна томоша учун йўл олди. Биз Жасур Ҳамроев, Хуршид Далиев ва Мурод Асроровлар биргаликда 1323 йилларда бунёд этилган масжидга кирдик. Намозни адо этгач, унинг тарихига қизиқдик. Ундан сўнг бир кафега кириб, анор шарбати ичиб, интернетга шўнғидик. Шу ўринда айтиш керакки, Туркияда масжидлар жуда кўп. Ҳатто узоқ йўлларнинг ҳар 30-40 километрида махсус кичик масжидлар бунёд этилган.\nҲамма тўплангач автобусда меҳмонхона томон йўл олдик. Кўчалардаги биноларга боқаман. Томларида қуёш батареялари ва сув бидонлари ўрнатилган. Демак, Анталия бўйича биноларни иситиш, ёритиш ва иссиқ сув билан таъминлаш қуёш батареялари орқали амалга оширилар экан. Ажойиб, Анталияда 300 кун қуёшли бўлишини ҳисобга олсак, бу саъй-ҳаракатлар эътирофга сазовор.\nАнталиянинг қайси кўчасидан юрманг, дарахтлар гуллар ва ажойиб дизайндаги уйларга кўз тушади. Бир-бирига ўхшамаслиги одамни ўзига жалб этади. Айниқса йирик меҳмонхоналарнинг кўриниши диққатга сазовардир.\nТомошалардан кўнгил тўлган ҳолда меҳмонхонага қайтдик. Бу ерда бизни коронавирусга тест олувчи шифокорлар ўз ускуналари билан кутиб турарди. Бирин-кетин ҳар биримиз тестга томоқ ва бурундан тўқималар топширдик. Кечки нонуштадан сўнг яна кимдир чўмилишга, яна кимдир уйқуга яна кимдир ижод уммонига йўл олди.


Нодавлат нотижорат ташкилотини тузиш механизмлари » Ўзбекистон Хотин-қизлар қўмитаси\nБош саҳифа » Нодавлат нотижорат ташкилотини тузиш механизмлари\nНодавлат нотижорат ташкилотини тузиш механизмлари [439,66 Kb] (cкачиваний: 0)\nНодавлат нотижорат ташкилотлари нима?\nЎзбекистон Республикаси “Нодавлат нотижорат ташкилотлар тўғрисида”ги Конуннинг 2 моддасига асосан нодавлат нотижорат ташкилоти — жисмоний ва (ёки) юридик шахслар томонидан ихтиёрийлик асосида ташкил этилган, даромад (фойда) олишни ўз фаолиятининг асосий мақсади қилиб олмаган ҳамда олинган даромадларни (фойдани) ўз қатнашчилари (аъзолари) ўртасида тақсимламайдиган ўзини ўзи бошқариш ташкилотидир.\nНодавлат нотижорат ташкилотларнинг ташкилий-ҳуқуқий шакллари турлари қандай?\nЎзбекистон Республикаси “Нодавлат нотижорат ташкилотлари тўғрисида”ги Қонуннинг 10 моддасига қўра жамоат бирлашмаси, ижтимоий фонд, муассаса шаклида, шунингдек қонунларда назарда тутилган бошқа шаклда ташкил этилиши мумкин. Шунингдек, нодавлат нотижорат ташкилотлари ўзларининг фаолиятини мувофиқлаштириб бориш, шунингдек умумий манфаатларини ифодалаш ҳамда ҳимоя қилиш мақсадида уюшмалар (иттифоқлар) шаклида бирлашмалар тузиши мумкин.\nНодавлат нотижорат ташкилотининг таъсис ҳужжатларига нималар киради?\nМуассислар (аъзолар) томонидан тасдиқланган устав ва қатнашчилар томонидан тузилган таъсис шартномаси ва улар тасдиқлаган устав — уюшма (иттифоқ) учун.\nНодавлат нотижорат ташкилотини қайта ташкил этиш йўллари?\nЎзбекистон Республикаси “Нодавлат нотижорат ташкилотлари тўғрисида”ги Қонуннинг 20 моддасига қўра нодавлат нотижорат ташкилотини қайта ташкил этиш унинг юқори органи қарорига биноан бирлашиш, қўшилиш, бўлиниш, ажралиб чиқиш ва ўзгартириш йўли билан амалга оширилади.\nЎзбекистон Республикасида фаолият юритаётган халқаро нодавлат нотижорат ташкилотлари, халқаро ҳамда чет эл нодавлат нотижорат ташкилотларининг ваколатхоналари ва филиаллари қайси давлат органида рўйхатдан ўтказилади?\nЎзбекистон Республикасида фаолият юритаётган халқаро нодавлат нотижорат ташкилотлари, халқаро ҳамда чет эл нодавлат нотижорат ташкилотларининг ваколатхоналари ва филиаллари Ўзбекистон Республикаси Адлия вазирлигида рўйхатдан ўтказилади.\nНодавлат нотижорат ташкилотини давлат рўйхатидан ўтказиш учун рўйхатга олувчи органга қандай ҳужжатлар тақдим этилади?\n- Мазкур нодавлат нотижорат ташкилотининг раҳбар-органи аъзолари ҳар бирининг фамилияси, исми, отасининг исми, туғилган йили ва жойи, яшаш жойи ҳамда манзилини кўрсатган ҳолда улар томонидан имзоланган ариза;\nНодавлат нотижорат ташкилоти фаолиятининг турлари?\nДиний ташкилотлар деб нималар ҳисобланади?\nДиний жамиятлар, диний ўқув юртлари, масжидлар, черковлар, синагогалар, монастирлар ва бошқалар.\nЎзбекистон Республикасида диний ташкилотни тузиш тартиби?\nҚайси орган диний ташкилотни рўйхатдан ўтказиш ваколатига эга?\nНодавлат нотижорат ташкилотларининг фаолиятини давлат томонидан қўллаб-қувватлашшаклларини санаб беринг?\nЎзбекистон Республикаси “Нодавлат нотижорат ташкилотлари фаолиятининг кафолатлари тўғрисида”ги Қонунга асосан давлат нодавлат нотижорат ташкилотларининг фаолиятини субсидиялар, грантлар ва ижтимоий буюртмалар шаклида қўллаб-қувватлаши мумкин.\n2012 йил 12 ноябрь Ўзбекистон Республикаси Президенти Ислом Каримовнинг Ўзбекистон Республикаси Олий Мажлиси Қонунчилик палатаси ва Сенатининг қўшма мажлисидаги маърузасининг бешинчи йўналиши Фуқаролик жамияти институтларини шакллантириш ва ривожлантириш деб номланади. Мана шу соҳадаги қайси янги қонун лойиҳалар бўйича Президентимиз ўз таклифларини берган?\nНодавлат нотижорат ташкилотлар фаолиятини тартибга солувчи қонунлар номларини санаб беринг?


Хўжа Илғор - янги сайёҳлик йўналиши бўладими?\nАмир Темур таваллудининг 682 йиллига бағишланган тадбир “Хўжа Илғор” қишлоғининг туристик бренд сифатида эълон қилишга қаратилган тақдимот маросимига айланди. 09.04.2018, Sputnik Ўзбекистон\n17:11 09.04.2018 (янгиланди: 17:14 09.04.2018)\nАмир Темур таваллудининг 682 йиллига бағишланган тадбир “Хўжа Илғор” қишлоғининг туристик бренд сифатида эълон қилишга қаратилган тақдимот маросимига айланди.\nБугун 9 апрел куни, Амир Темур таваллу топган қишлоқ Қашқадарё вилоятининг Яккабоғ туманида жойлашган “Хўжа Илғор” посёлкасида Амир Темур таваллудининг 682 йиллига бағишланган тантанали тадбир бўлиб ўтди, деб хабар қилмоқда Халқаро пресс-клуб матбуот хизмати.\nХалқ сайли кўринишида бўлиб ўтган тадбирда, далада қурилган ўтов, чақалоқ туғилиши, Темурбекнинг отга миниши, полвон тошини кўтариши каби театрлаштирилган саҳналар, бахшиларнинг чиқишлари миллий қўшиқ ва рақслар ўрин олди. Шунингдек табдир давомида тарихий олимлар, сайёҳлар билан суҳбатлар уюштирилиб ушбу жой ҳақида уларнинг фикри ўрганилди.\nТадбир Қашқадарё вилояти ҳокимлиги, Маданият вазирлиги, Туризмни ривожлантириш давлат қўмитаси, Ўзбекистон ёшлар иттифоқи ҳамда Миллий телерадиокомпания, Миллий ахборот агентлиги иштирокида ташкил қилинди. Тадбир доирасида Халқаро пресс-клубнинг “Хўжа илғор қайта кашф қилинган тарих – янги сайёҳлик йўналиши” мавзуида сайёр сессияси ташкил этилди.\n© Xalqaro press klubХўжа Илғор қишлоғида Амир Темур таваллудига бағишланган тадбир\nХўжа Илғор қишлоғида Амир Темур таваллудига бағишланган тадбир\n© Xalqaro press klubХўжа Илғор қишлоғида Амир Темур таваллудига бағишланган тадбир. Амир Темурнинг туғилиши.\nХўжа Илғор қишлоғида Амир Темур таваллудига бағишланган тадбир. Амир Темурнинг туғилиши.\n© Xalqaro press klubХўжа Илғор қишлоғида Амир Темур таваллудига бағишланган тадбир. Сумалар пишириш.\nХўжа Илғор қишлоғида Амир Темур таваллудига бағишланган тадбир. Сумалар пишириш.\n© Xalqaro press klubХўжа Илғор қишлоғида Амир Темур таваллудига бағишланган тадбир.\nХўжа Илғор қишлоғида Амир Темур таваллудига бағишланган тадбир.\n© Xalqaro press klubХўжа Илғор қишлоғида Амир Темур таваллудига бағишланган тадбир. Темурбекнинг отга миниши.\nХўжа Илғор қишлоғида Амир Темур таваллудига бағишланган тадбир. Темурбекнинг отга миниши.\n© Xalqaro press klubХўжа Илғор қишлоғида Амир Темур таваллудига бағишланган тадбир. Полвон тошини кўтариш.\nХўжа Илғор қишлоғида Амир Темур таваллудига бағишланган тадбир. Полвон тошини кўтариш.\n© Xalqaro press klubХўжа Илғор қишлоғида Амир Темур таваллудига бағишланган тадбир. Миллий ашула ва рақслар.\nХўжа Илғор қишлоғида Амир Темур таваллудига бағишланган тадбир. Миллий ашула ва рақслар.\n© Xalqaro press klubХўжа Илғор қишлоғида Амир Темур таваллудига бағишланган тадбир.Амир Темурнинг жанговар байроғи.\nХўжа Илғор қишлоғида Амир Темур таваллудига бағишланган тадбир.Амир Темурнинг жанговар байроғи.\n© Xalqaro press klubХўжа Илғор қишлоғида Амир Темур таваллудига бағишланган тадбир. Ҳарбий оркестр.\nХўжа Илғор қишлоғида Амир Темур таваллудига бағишланган тадбир. Ҳарбий оркестр.\n© Xalqaro press klubХўжа Илғор қишлоғида Амир Темур таваллудига бағишланган тадбир. Халқаро пресс-клубнинг сайёр сессияси.\nХўжа Илғор қишлоғида Амир Темур таваллудига бағишланган тадбир. Халқаро пресс-клубнинг сайёр сессияси.


Эрдўғон: "Россия Сурияни бомбалашни тўхтатсин!" - BBC News O'zbek\nЭрдўғон: "Россия Сурияни бомбалашни тўхтатсин!"\nТуркия Президенти Ражаб Тойиб Эрдўғонга кўра, Россия ҳаво ҳужумлари давом этар экан, Суриядаги вазият борасидаги тинчлик музокаралари ўтказишдан маъни йўқ.\n"Россия Суриядаги инсонларни ўлдиришда давом этяпти. Тинчлик йиғини ҳақида, тинчлик музокаралари ҳақида гапириш мумкинми?",- деб айтган жаноб Эрдўғон.\nОлдинроқ БМТ нинг Сурия инқирози бўйича махсус элчиси Стаффан де Мистура Сурия бўйича музокараларда 25 февралгача танаффус эълон қилиб, қатнашчилар бу масалада яна ишлашлари лозимлигини таклиф қилган эди.\nБироқ, Эрдўғоннинг сўзлари бўйича, томонлар феврал охиригача бир қарорга келишларига ишониш қийин. Музокаралар яна сурилиши эҳтимоли катта.\nРоссия Ташқи Ишлар вазирлиги Сурия бўйича музокараларнинг тўхтатилишида Сурия мухолифатини масъул деб атаб, Эр-Риёддан келган ҳайъатни музокаралар жараёнини барбод қилишда айблаган.\nАҚШ эса ўз навбатида, музокараларнинг кўчирилиши айнан Россия ҳукуматининг Суриядаги ҳаракатлари туфайли деб билади.\nМосква Россия ҳаво ҳужумлари Сурия инқирозини чуқурлаштираётгани ҳақидаги айбловларни бир неча бор рад қилган.\nСурия ҳукумати таклифига биноан Россия ўтган йил кузидан бошлаб Исломий давлат жангарилари манзилларини ҳаводан нишонга олишни бошлаган.\nБашар Ассад кучларига қарши курашаётган Сурия мухолифати эса Россиянинг ҳаво ҳужумлари ИДга эмас, кўпроқ ўзларига қаратилганини, натижада кўплаб тинч фуқаролар ҳам ҳалок бўлаётганини айтади.\nРоссия ҳарбий самолёти ноябр ойида Сурия-Туркия чегарасида Туркия қирувчи учоғи томонидан уриб туширилиши ортидан икки мамлакат орасидаги муносабатлар кескин ёмонлашди. Туркия Россияни мамлакати ҳаво ҳудудини бузиб кирганликда айблайди. Россия буни инкор қилади.\nПрезидент Путин Су-24нинг уриб туширилишини Туркия томонидан "орқадан пичоқ уриш" деб атаганди.\nРоссия шундан сўнг Туркияга нисбатан санкциялар жорий этди. Жумладан, озиқ-овқат маҳсулотлари олиб кириш тақиқланди.\nШунингдек, Чоршанба куни Туркия россиялик журналистларга виза жорий қилинишини билдирди.\nБундан ташқари, Россия Миллий тадқиқот ядро университетида таҳсил олаётган туркиялик уч талаба "хавфсизлик талабларига жавоб бермагани" учун ФСБ қарори бўйича ўқишдан ҳайдалган. Бу ҳақда инсон ҳақлари бўйича президент кенгаши сайти хабар бермоқда.\nБундан олдин Россия Маориф вазирлиги икки мамлакат ўртасидаги муносабатлар туркиялик талабаларнинг мамлакатда таълим олишига таъсир қилмаслигини айтганди.\nРоссия Бош прокуратурасига кўра, яна тўққиз турк талаба "шартнома талабларини бузгани учун" ўқишдан четлатилганлар.\nБи-би-си Ўзбек хизмати билан Whatsapp, Telegram ва Viber орқали боғланишни истасангиз, телефонимиз: +44 78-58-86-00-02.ТЕЛЕГРАМДА ЭСА каналимиз - https://telegram.me/bbcuzbekInstagram - BBC UZBEK Twitter -BBC UZBEKOdnoklassniki - BBC UZBEKFacebook - BBC UZBEKGoogle+ BBC UZBEKYouTube - BBCUZBEK(https://www.youtube.com/user/bbcuzbek)Skype - uzbekbbclondon\nТуркия россиялик журналистлар учун виза жорий қилади\n“Россия учоғи Туркия ҳудудига кирмаган”\n31 Январ 2016\nРус чекловлари турк иқтисодига таъсир қилмоқда\nТуркияда уч россиялик қўлга олинди\nЭрдўған ва Путин ўртасида ўхшашлик борми?


Бошқа мамлакатлар билан муносабатлар « Ўзбекистон Халқ Ҳаракати\n24 May 2017 - 6:00\nЎзбекистонни ҳаробалардан гулистонга олиб чиқамиз – 7.\n– Сизнингча, қайси мамлакатда ижтимоий тузум идеалга яқинроқ? Ўзбекистонни қайси давлатга ўхшашини истардингиз?\n– Албатта, идеал давлатни топиш қийин. Ҳатто Афлотун ҳам идеал давлатнинг тимсолини тасвирлаб беришга қийналган. Аммо адолатли давлат ҳақида орзу қилса бўлади, чунки давлатнинг асоси энг аввало адолатга, ундан кейин эса ҳуқуққа таянмоғи лозим. Қонунлар ҳам ушбу икки тамойиллар асосида яратилмоғи шарт. Мен Ўзбекистонни ҳудди шундай – адолатли ва ҳуқуққа асосланган давлат сифатида кўришни истардим.\n– Ўзбекистон қайси мамлакатлар гуруҳи билан яқинлашмоғи лозим: Ғарб, Туркия, Исломий мамлакатлар ёки собиқ СССР республикалари биланми? Постсовет майдонидаги КХШТ, ЕврОсИҲ, Божхона иттифоқи каби турли интеграциявий лойиҳаларга муносабатингиз қандай? Ўрта Осиё доирасидаги интеграция лойиҳаларигачи? Бу бирлашмалар Ўзбекистонга керакми ўзи ёки у шу бугунги кунда йўлга қўйилган жўнгина, ҳамма билан икки томонлама муносабатларни ўрнатиш кифоя қиладими? Бу йўналишда қандай ишларни амалга ошириш лозим?\n– Биз Осиё ва Европанинг барча мамлакатлари билан ҳамкорлик алоқаларини ўрнатишимиз лозим. Биз халқаро ҳуқуқ ва халқаро шартномаларга мувофиқ фаолият юритадиган мамлакат бўлиб қолишимиз керак. Мамлакат ривожланишидаги ориентациямиз на Россия тараф ва на ғарб мамлакатлари тараф бўлиши, балки ҳуқуқий давлатчиликни кўзда тутувчи демократик бўлиши лозим. Кучли қўшнига югурдак эмас, унга ўртоқ бўлиш лозим.\n– Сизнингча, “улуғ оға” – Россия билан муносабатларни қандай барпо этиш лозим? Рус ва умуман олганда, ўзбекча бўлмаган маданий меросни мақсадли равишда йўқотиш, Россиянинг барча ташаббусларини саботаж қилиш, бу ишлар тўғрими?\n– Афсуски, Россия Марказий Осиёдаги диктаторлик режимларини қўллашда давом этаяпти. Гап бизнинг минтақа ҳақида борганида, ҳатто россияллик демократлар ҳам диктатурага тарафдор бўлиб қоладилар ва ўз позицияларини “объектив ижтимоий-тарихий сабаблар” билан дастаклайдилар. Шунга қарамай, Марказий Осиё сиёсатчиларининг коммунист бўлмаган янги авлоди ҳар соатда фикри ўзгарувчан диктаторлардан фарқли ўлароқ, чин юракдан Россия билан ҳамкорлик қилишни истайдилар. Биз мустақил, демократик давлат қуришни истаймиз ва бизга кўпроқ дўстлар керак. Россияни биз ишонса бўладиган дўст сифатида кўришни истаймиз.\nЯқин ўтмишдаги тарих изларини йўқотишга уринишлар борасида гапирганда, мен буни шу йўл билан иснодини яширса бўлади деган ўй билан ўтказилаётган зотипаст сиёсат деб атаган бўлардим. Ҳа, зотипаст бугун миллатчи бўлиб қолди. У сўнгги кунгача Горбачёвнинг товонини ялаган, кейин бўлса ГКЧПнинг қалтираган қўлларини ўпган. Энди бўлса, уларнинг ҳаммасини “совет оккупантлари” деб атаяпти. Ўзбек халқи сўқир эмас, у бу муғомбирона томошани кўриб турибди.\nХон ва бекларимизнинг бузуқ фитрати, муллаларимизнинг ҳийлаи-шаръий ишлатиш одатлари, заифларга нисбатан тошбағирлигимиз, мазлумларга xиёнатимиз боис руслар Оллоҳнинг интиқоми бўлиб келдилар. Руслар бизга катта сабоқ бердилар. Кўринишидан, диктаторларимиз буни ҳалигача англаб етмади. Акс ҳолда, улар русларга тегишли бўлган барча нарсаларни шиддат ила ўчириш учун ташланмас эдилар Бизнинг тарих қандай бўлишидан қатъий назар, бутун излари билан бизнинг тарихимиз бўлиб қолиши керак. Шу жумладан, рус изи билан ҳaм.\n– Минтақадаги барқарорликка таҳдид солувчи ва наркотикларни тўхтовсиз етказиб берувчи Афғонистонга нисбатан қандай чора кўриш лозим? Ўртада баланд девор кўтариш керакми?\n– Жуда долзарб масала. Бу ерда ҳеч қандай девор ёрдам бермайди. Чунки терроризм ва наркотрафик минтақадаги диктаторлик режимлари учун маблағларнинг жуда муҳим манбалари бўлиб қолди. Муаммога аниқ ташҳис қўйиш лозим: наркотрафикни ОАВ таъкидлаганидек наркобаронлар эмас, давлатлар назорат қиладилар. Наркобаронлар – бор-йўғи югурдак. Бирорта контейнер, бирорта марихуана тўлдирилган қоп расмийлар рухсатисиз ҳаракатлана олмайди.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (497-500-саҳифалар.)


«Газпром» 2018 йил охиригача Туркман газини сотиб олмайди\n«Газпром» 2018 йил охиригача Туркман газини сотиб олмоқчи эмас, лекин «Стокгольм арбитражида Туркменгаз билан ишни кўриб чиқишни вақтинчаликка тўхтитган», - дея ОАВга хабар берган монополия бошқаруви раисининг ўринбосари Александр Медведев.\n«Ўзаро ҳамкорликнинг барча маъқул йўлларини таҳлил қилиш учун икки йил муҳлат олдик,— деди у Reutersга. Мунтазам учрашиб, муҳокама қилиб турамиз». Юқори лавозимдаги менежернинг айтишича, «ҳозир эса муносабатларимизни комплекс ривожлантириш йўлларини босиқлик билан, арбитраж жараёнларисиз кўриб чиқишга келишиб олдик, бунда нарҳларни шакллантиришнинг барча йўллари кўриб чиқилади».\n«Газпром», 2009 йилдан буён Туркманистондан йилига 10–11 млрд кубометр газ сотиб олар эди, 2015 йил ўртасидаСтокгольмда «Туркменгаз»га нисбатан даъво ариза билан мурожаат қилган, бу йил бошидан эса контрактни умуман бекор қилган. Бунинг сабаби, Туркманистон газ нарҳини пасайтиришни истамади, чунки Европа бозорларида ҳам газнинг нарҳи сезиларли даражада пасайган эди. Оқибатда «Газпром» сўнги йилларда Туркман газини Европага сотишдан зарар кўрган. Арбитраж доирасида «Газпром», «Интерфакс»га кўра, газ учун ортиқча тўланган 5 млрд долларни қайтаришни талаб қилган.\n«Газпром»нинг музокаралар позицияси вақтни чўзиш ва Туркманистонни Каспий орқали Озарбайжонга газ сотиш режасидан чалғитиш бўлиши мумкин, дейди Vygon Consulting эксперти Мария Белова.


Бу сенинг курашинг эмас — Dilkashradio.com\nАссалому алайкум қадрдон опа-сингиллар. Ҳаётимизда кечаётган руҳий жангда бизга ёрдам бера оладиган Зот бу Худо. Агар Худо биз томонда туриб жанг қилса, ким ҳам бизга бас кела олади. Шунда биз албатта ғалабага эришамиз. Эски Аҳд китобида Ёҳушафат деган шоҳга Яҳазиёл деган пайғамбар нима дегани ёдингиздами? Пайғамбар унга Худонинг сўзларини етказган – “Бу жанг сизники эмас, Худоникидир”. Бу нарса сиз билан мен ҳеч қачон ҳеч нарса қилмаслигимиз кераклигини билдирадими? Йўқ. Балки Худо бизга нима деса, шуни қилишимиз керак. Кўпинча биз бундай жангларда ўз-ўзимизни ҳимоя қилишни, ким биландир тортишишни истаймиз ва ҳеч қандай тинчлик келтирмайдиган нарсалар содир бўлишига сабабчи бўламиз. Агар курашмоқчи бўлсак, Худо кўрсатган йўл билан курашишимиз керак. Тиз чўккан ҳолда, биз томонда туриб жанг қилишни хоҳлайдиган Худо биз билан бирга эканини билган ҳолда курашишимиз керак.\nНима учун жангни тиз чўккан ҳолда олиб боришимиз кераклигининг учинчи сабаби – Худо бизга юборган Муқаддас Руҳдир. У бизга Муқаддас Руҳини юборган, бунга бир нечта сабаблар бор, улардан бири – Масиҳ Ўз шогирдларига нима деганини билади. Масиҳ Ўз шогирдларига шундай деган эди: “Осмондан қудрат келиб, Муқаддас Руҳ келиб сизларни қопламагунича Қуддусда кутиб туринглар”. Чунки улар дунёни Масиҳга тобе қилиш учун жангга киришга тайёр эмасдилар. Яъни, дунёга Ҳушҳабарни тарқатишга тайёр эмасдилар. Масиҳ уларга: “Сизлар ҳали тайёр эмассизлар, чунки сизлар Мен билан уч йил бирга бўлиб, мўъжизалар кўрдингиз, таълим берганимни кўрдингиз. Юқоридан қудрат олмагунингизча тайёр бўлмайсизлар” деган эди. Шундай қилиб, Худонинг Руҳи уларни қоплади. Биз Исо Масиҳни Нажоткорим, деб қабул қилганимизда, У ҳаётимизга кириб, бизда Худонинг ишларини бошлаган. Хўш, Унинг ишлари нимадан иборат?\nАгар Каломни ўқисангиз, Муқаддас Руҳ қилган ҳар битта иш Исо Масиҳ қилган ишларга ўхшашини, бу ишларни биз ўз кучимиз билан қила олмаслигимизни билиб оласиз. Унинг қиладиган ишларидан биттаси – биз қиладиган жангга Худонинг назари билан қарашни бизга ўргатишдир. У бизга Худонинг назари билан қарашни ўргатишдан ташқари нима қилиш, қачон қилиш, қачон гапириш, қачон сукут сақлашни билишимиз учун донолик ҳам беради. Қанақа кураш олиб бораётган бўлсангиз ҳам қачон гапириш керак ва қачон гапирмаслик кераклигини тушунишимиз муҳим аҳамиятга эга. Бундан ташқари У бизга Муқаддас Каломни тушунишимизда ҳам ёрдам беради. У бизга нарсаларга Унинг нуқтаи – назари билан қараш имконини беради. Баъзан эса бизга ҳеч нарса қилмасликни буюради. Баъзан курашишнинг усулларидан бири – сукут сақлаш экан. Бу жуда қудратли экан.\nХудо – Ундан умид қилганлар томонида бўлади. Сиз ҳаракат қилмайсиз, шунчаки Худога умид қиласиз. Кўпинча сукут сақлаш ўз қудратини кўрсатади. Шундай қилиб, У юборган Муқаддас Руҳ бизга қачон гапиришимиз-у қачон гапирмаслигимиз, нимани гапириш-у нимани гапирмаслик, кимга гапириш-у, кимга гапирмасликни айтиб туради. Тиз чўккан ҳолда жанг қилиб, ғалаба қозонишимиз учун жуда муҳим нарсалар мавжуд. Жангни тик турган ҳолда олиб борганда нима бўлиши ҳақида ўйлаб қоламан. Яъни, бу вазият ҳақида Худо билан гаплашишни назарда тутяпман. Энг ажойиб нарсалардан бири шуки, Худо билан ёлғиз вақт ўтказганингизда, У сизга гапириб, юрагингизга қувват берганида буюк тинчлик, ишонч ва далда оласиз. Айтинг-чи, ибодат қилганингизда бирон марта Худо сизни тушкунликка туширганми? Худо ундай қилмайди. У нима қилади? У бизга далда беради. Бизни руҳлантиради. Бизга ҳам Ўзи каби кўришни насиб қилади.


Уильям Фолкнер. Эмили учун атиргул (ҳикоя) | www.ziyouz.uz\nБош саҳифа Жаҳон насри онлайн антологиясиУильям Фолкнер (1897-1962; АҚШ)Уильям Фолкнер. Эмили учун атиргул (ҳикоя)\nЧоп этилган 21.05.2018 МуаллифZiyouz.uz\nМисс Эмили Грирсон ўлганда, уни кўмиш учун бутун шаҳар йиғилди: эркаклар қулаган маъбудга эъзоз-икром юзасидан, хотинлар эса камида ўн йил инсон қадами етмаган хонадонни ўз кўзлари билан кўргани ичлари ошиқиб келдилар, чиндан ҳам бу эшикка ҳам боғбон, ҳам ошпаз бўлган қари хизматкордан бошқа ҳеч ким яқин йўламасди.\nСинчкор қилиб қурилган ҳайҳотдай чорси уйнинг сувоқлари кўчганига не замонлар бўлган, етмишинчи йилларнинг ҳавойи алфозида гумбазчалар, найзадор қуббалар, жимжимадор балконлар билан безатилган бу иморат шаҳримизнинг бир маҳаллар оқсуяклар маҳалласи деб саналган кўчасида жойлашган эди. Замонаси келиб гаражлар ва пахта йигирувчи заводлар бу ердан энг кибор хонадонларни ҳам қисиб чиқарди ва фақат Грирсонларнинг кўҳна тарзли иморатигина худди беллашсанг, беллашаман дегандай пахта ортилган фургонлар ҳамда бензин қуядиган станциялар узра кибр ва қийиқлик ила кеккайиб турарди. Мана энди қазо соати етиб мисс Эмили ҳам\nқарағай буталари ўсиб ётган шаҳар мозоридаги ўз жойига равона бўлди, бу мозорликда ҳамон Жефферсон яқинидаги жангда ҳалок бўлган федерал қўшинлар ва конфедерат солдатларининг (улар ичида номсиз қабрлар ҳам кўп) сўнгги оромгоҳлари сақланиб келар эди.\nМисс Эмили ҳаёт экан, шаҳар ўз устига олган қадим анъана, қарздорлик ва ўзига хос маънавий бурчнинг мужассам тимсоли эди, бу нарса Жеферсоннинг мэри полковник Сарторис 1894 йилда (бу — негр аёлларга шаҳар кўчаларида этаксиз юришни ман қилган ўша Сарторис эди) қизнинг отаси ўлгандан сўнг дарҳол уни солиқ тўлашдан бир умрга озод қилгандан бери давом этиб келарди. Бу мисс Эмилига хайр-эҳсон бўлиб туюлмади. Полковник Сарторис қизнинг отаси бир замонлар шаҳарга пул қарз бериб турган эди, деган чигал бир баҳонани ўйлаб топди, ўша қарзни шундай йўл билан қайтариш осонроқ кўчар экан. Бундай нарсани полковник Сарторис авлодига мансуб одамгина тўқиб чиқариши мумкин эди.\nБироқ шаҳар муниципалитетига бошқа бир даврда тарбияланган, замонавийроқ ғоялар эгаси бўлмиш янги одамлар насллари келишганда, ушбу аҳднома маълум бир норозиликларга сабабчи бўла бошлади. Янги йилнинг биринчи куни мисс Эмилига солиқ тўлаш ҳақида баёнот жўнатилди. Февраль кирди, лекин жавоб йўқ эди. Унга ўзингизга қулай бўлган вақтда шерифнинг идорасига келиб учрашинг деган расмий хат ёзилди. Яна бир ҳафта ўтгач, мэрнинг ўзи унга хат ёзиб, ё мен ҳузурингизга борай ва ё сизга автомобиль юборай ўзингиз келинг, деб хабар қилди ва қадимий қоғоз варағига ранги ўчиб кетган сиёҳ билан бениҳоя нафис ҳуснихатда ёзилган жавоб олди. Хатда маълум қилинишича, мисс Эмили узоқ вақтлардан бери эшикка чиқмас экан; хатга ҳеч қандай изоҳсиз солиқ ҳақидаги баёнот ҳам қўшиб жўнатилган эди.\nМуниципалитет махсус мажлис чақирди ва мисс Эмили ҳузурига делегация жўнатилди. Делегация саккиз-ўн йиллардан бери ташқаридан келувчиларга тим-тирс беркилган эшикни тақиллатди. Эшик чиннига гул солиш дарслари тугагандан бери очилмаган эди. Қари негр уларни ним қоронғи пастки залга олиб кирди, бу ердан яна ҳам қоронғироқ бўлган юқорига пиллапоя билан кўтарилар эди. Уврин-тўда ва чанг ҳиди анқирди, ҳаво чирик ва дим эди. Негр уларни вазмин чарм мебеллар қўйилган меҳмонхонага олиб кирди. У деразалардан бирининг тўсиғини очган эди, чармларнинг ёрилиб кетгани кўзга чалинди, хонага кириб келган қуёшнинг бир толим нури ўриндиқлар узра кўтарилган тўзон издиҳомларини ёритди. Камин олдидаги унниққан тилла суви юритилган мольбертда мисс Эмили отасининг пастелда ишланган сурати турарди.\nУлар бошдан-оёқ қора кийинган, тилла занжир осган, занжири белигача тушиб, сўнг кенг белбоғ ичра ғойиб бўлган, паст бўйли, тўлачагина хотин қора оғочдан ишланган, дастаси хира олтиндан қуббаланган асога таяниб кириб келганда, ўринларидан турдилар. У бўйчан, суяги нозик эди, шунинг учун ҳам бошқа пайтда тўлалик бўлиб кўринадиган ҳол ҳозир хомсемизлик каби туюлар эди. Унинг вужуди худди узоқ вақт ботқоқлик тагида ётгандай шалвайган ва шишганга ўхшарди. Мурданикидай туссиз бетининг семиз ўрмаларида хамир бўлагига тиқиб қўйилган икки бўлак кўмирдай кўзлари биқинган эди. Мушрифлар нега келганликларини баён қилишаркан, бу кўзлар уларни бирма-бир сузиб чиқди.\nУларга ўтиринглар ҳам демади. У эшикда туриб жимгина қулоқ солди, гапираётган киши тутилиб жим бўлиб қолди. Шунда ҳаммалари олтин занжирнинг учида беркинган соатнинг чиқиллаб юраётганлигини баралла эшитдилар.\nУ совуқ ва қуруқ оҳангда деди: «Мен Жефферсонда солиқ тўламайман. Менга буни полковник Сарторис тушунтирган. Ичингиздан истаган киши агар қизиқса, шаҳар қоғозларига қараб кўрсин».\n— Биз шундай қилдик, мисс. Биз шаҳар идорасиданмиз. Наҳот сиз шериф имзо чеккан хатимизни олмаган бўлсангиз?\n— Ҳа, бир нима келгандай бўлувди, — деди мисс Эмили. — Демак, у ўзини шериф деб ҳисоблар экан-да… Лекин мен Жефферсонда солиқ тўламайман.\n— Шаҳар қоғозларида ҳеч қаерда бундай эслатма йўқ. Биз афтидан…\n— Полковник Сарторисга учрашинглар. Менинг Жефферсондан ҳеч қандай қарзим йўқ.\n— Лекин мисс Эмили…\n— Сарторис билан гаплашиб кўринглар. (Полковник Сарториснинг ўлганига чамаси ўн йилча бўлиб қолган эди.)\nМенинг Жефферсондан цеч қандай қарзим йўқ. Тоб! — Эшикда негр пайдо бўлди. — Жентльменларни кузатиб қўй.\nХуллас калом, у ғалаба қилди, уларнинг пиёдалари ва отлиқларини буткул тору мор этди. Ўттиз йил бурун ҳид хусусида гап чиққанда уларнинг оталари устидан у худди мана шундай ғалаба қозонганди. Бу отаси вафот этгач, икки йилдан сўнг рўй берганди, ўшанда биз ҳаммамиз энди тўй бўлади деб турганимизда, қаллиғи бирдан ташлаб кетиб қолган эди. Отасининг ўлимидан сўнг у эшикка камдан кам чиқар, қаллиғи қочиб кетгач, у сира қорасини кўрсатмай қўйди. Шаҳар хонимлари бир неча маротаба мисс Эмилини кўрмоқчи бўлиб уриндилар, лекин уларни қабул қилмади. Хонадонда ҳали ҳаёт нишонлари сўнмаганлигини негр — у пайтлар ёш йигит эди — онда-сонда қўлида сават билан майда-чуйда харид қилгани эшикка чиққанидангина билса бўларди.\n— Нима деганингизда ҳам эркак — эркак-да, товоқ-қошиқни эплай олмайди, — дейишарди хонимлар, шунинг учун ҳам, ҳид тарқалганда, ҳеч ким бундан ажабланмади. У шу дағал ва жўн кишилар дунёси билан улар узра баланд қад кўтарган улуғвор Грирсонларни боғлаб турган мисоли бир ҳалқа эди.\nБироқ мисс Эмилининг қўшниси шаҳар мэри, саксон яшар судья Стивенсга шикоят қилди.\n— Мендан нима истайсиз, хоним? — деб ўсмоқчилади судья.\n— Унга айтинг, бир чорасини кўрсин.\n— Хўш, бунга ҳеч қандай зарурат йўқ, — деди судья Стивенс. — Негр хизматкори ҳовлида илонми ё каламушми ўлдирган бўлса керак-да. Мен у билан гаплашиб кўраман.\nЭртасига яна икки кишидан шикоят тушди — уларнинг бири эркак эди, у қўшнисидан бутунлай фарқли ўлароқ ғоятда эҳтиёткорлик ва назокат билан сўйлади.\n— Бир нарса қилмаса сира бўлмайди, судья. Мен ўлсам ҳам мисс Эмилининг тинчини бузишни истамасдим, лекин нимадир қилиш керак.\nКечқурун шаҳар кенгаши чақирилди: учта оппоқ соқолли мўйсафид ва яна ёшроқ бирови — келажак насллар даракчиси.\n— Бош қотириб ўтирадиган жойи йўқ, — деди у. — Унга хат ёзиб юбориш керак, уйини тартибга келтириб қўйсин. Бир озгина фурсат берайлик, агар шунда ҳам нафи тегмаса…\n— Э, йўқ, бўлмайди, сэр, — унинг сўзини кесди судья. — Ким ледининг юзига қараб туриб, сасиб кетяпти дейди.\nШундай қилиб, эртаси куни кечқурун тўрт эркак мисс Эмилининг кўк бута деворини ошиб ўтдилар-да, худди қароқчилардай пусиб биқинганча ҳовлини чарх уриб айланиб, барча тешик-ёриқларни искаб кўришди, орқадаги бириси эса елкасига осиб олган қопдан ниманидир олиб дон сочгандай сочди. Уйнинг ертўласига, ҳовли юзасидаги барча иморатларнинг атрофига улар хлорли оҳак сепиб чиқдилар. Сўнг бута девордан ошиб кетаётган чоғларида шу пайтгача қорайиб турган дераза ойнасига бирдан ёруғ тушиб, унда шам қотган маъбуд каби мисс Эмилининг қораси кўринди. Улар бу ердан аста пусиб ўтиб, кўча ёқаларида ўсган дарахтлар қорасида кўздан йўқолдилар. Бир-икки ҳафта ўтиб, ҳид бутунлай билинмай кетди.\nАна ўшандан бошлаб, одамлар мисс Эмилига юраклари ачиб қарайдиган бўлиб қолдилар. Унинг холаси Уайет кампир охири бориб миясини еб қўйганлигини эслашган одамлар, ниҳоят, бу Грирсонларнинг ўзлари доим такаббур бўлганлар, деган хулосага келдилар. Ҳар қалай, қариндош-уруғларининг назарида мисс Эмилига тенг келадиган йигит бизнинг шаҳарда топилмас эди. Мисс Эмили билан унинг отаси эшик олдига қандай қилиб чиқиб турганлари ҳали ҳозиргача ҳам кўз ўнгимиздан кетмайди. Отаси олдинда оёқларини керганча, қўлида қамчисини маҳкам қисиб туради, унинг пича орқасида — ланг очиқ эшикнинг ўртасида оппоқ кийинган мисс Эмилининг нозиккина қомати. Шунинг учун ҳам, қизнинг ёши ўттизга чиққанда ва у ҳамон турмуш қурмаганда, бутун шаҳар заҳарханда қилди десак бўлмас-ку, лекин ҳарҳолда, ундан ўчини олиб аламидан чиққандай бўлди. Агар, ким бўлмасин, биров унга талабгор бўлганда эди, ҳатто телба холасидан ҳам ҳайиқиб ўтирмай, дарров кўниб қўя қоларди-да, деб ўйлар эдик биз.\nОтаси ўлгандан кейин унга уйдан бошқа ҳеч нарса мерос қолдирмагани маълум бўлди, яшириб нима қилдик, бундан кўплар хурсанд ҳам бўлди. Ана энди у ҳақда ғамхўрлик қилиш мумкин деган қарорга келдик биз. Мисс Эмили ҳам муҳтожлик ва кимсасизликда яшаб кўрса, доим учини учига етказолмай фиғони кўкка чиқиб, мудом қўрқинч ичида кун кечириш нима эканлигини билади.\nОта ўлимининг эртасига эрталаб шаҳарнинг барча хонимлари мисс Эмилига ҳамдардлик билдириш, мадад бериш учун одатга биноан жам бўлдилар. Уларни одатдагича кийинган ҳолда эшикда қарши олди. Кўзларида бир қатра ёш йўқ эди. Отам ўлгани йўқ, дер эди у яккаш, руҳонийлар ва докторларнинг мурдани олишга шунча уринишларига қарамай, уч кунгача у шу гапни такрорлашдан қолмади. Қонунда кўрсатилгани бўйича чора кўрмасак бўлмайди деб турганларида, у ниҳоят, рози бўлди ва мурдани тезлик билан дафн қилдилар.\nЎшанда биз уни ҳали телба деб ҳисобламасдик. Мисс Эмили бекорга шундай қилаётгани йўқ, деб мулоҳаза қилар эдик биз, ахир унинг отаси қанчадан қанча йигитларни эшигидан нари қувиб юборди, одам келмайдиган қилиб қўйди, энди эса қиз охирги бор нарсасини қўлдан чиқармасликка уринарди, одамлар одатан шундай қиладилар-ку.\nКейин у узоқ бетоб бўлиб ётди. Уни яна кўрганимизда, сочи калта қирқтирилган ва шундан ёш қизчаларга ва тағин жиндаккина черковларга қўйиладиган маъюс ва ўйчан фаришталарга ўхшаб кетарди.\nХудди ана шу пайтларга келиб, шаҳар ҳукумати кўчаларга йўлка ётқизишга қарор қилди, ишга одамлар ёлланди ва ёз кунларида (бу пайтга келиб унинг отаси ўлган эди) ишлар қизиб кетди. Шаҳарга Гомер Бэррон деган сочлари қора, қадди-қомати йирик, иш деганни чайнаб ташлайдиган, овози ўткир ва ўктам, юзи офтобда қорайган, кўзлари шишадай тиниқ — ҳақиқий янки бошчилигида негрлари, улов ҳамда асбоб-ускуналари билан қурувчилар бригадаси келди. Болалар Бэрроннинг кетидан тўдалашиб чопиб юришар, унинг негрларни қора терга тушириб ишлатиши, уларнинг қўшиқ айтиб оғир чўкичларни бир маромда кўтариб ташлашларини завқланиб томоша қилишарди. Тезда Гомер Бэррон бутун шаҳар билан апоқ-чапоқ бўлиб кетди. Кўчанинг бирон ерида одамлар тўпланишиб, хахолаб кулашаётган бўлса, билаверингки, демак, Бэррон ҳам шу ерда эди. Кўп ўтмай уни ва мисс Эмилини якшанба кунлари ғилдираклари сариқ, ёллаб олинган бир жуфт тўриқ от қўшилган усти очиқ икки ўринли коляскада биргаликда сайр қилиб юришганини учрата бошладилар.\nБошида биз ҳаммамиз қандай бўлмасин мисс Грирсон яна ҳаётга қизиқиб қарай бошлаганидан қувондик, бунинг устига шаҳар хотинлари: «Э, қўйинглар, ахир шу Грирсонлар шимолдан келган ва бунинг устига ёлланиб ишлайдиган одамни назар-писанд қилишармиди?», деганлари деган эди. Лекин ёшлари улуғроқлар бошқача ўйлашарди: чинакам леди ҳатто бошига кулфат тушганда ҳам ор-номус тузукларидан чиқмаслиги керак, деб ҳисоблашарди улар, лекин бу сўзларни оғиз очиб айтишмасди. Улар оддийгина қилиб: «Шўрлик Эмили. Қариндош-уруғлари унга қарашса бўларди», деб қўйишарди. Қизнинг рости билан ҳам Алабамада қариндош-уруғлари бор бўлиб, бироқ отаси улар билан ақлдан озган Уайет кампирнинг мулкини талашиб, шундан хонадонлар юз кўрмас бўлиб кетган эдилар. Чолни кўмиш маросимига Алабамадан ҳеч ким келгани ҳам йўқ.\n«Шўрлик Эмили» деган сўзлар кимнингдир оғзидан чиқиши биланоқ дарҳол турли миш-мишлар ўрмалаб қолди. «У ерда бир нима бор деб ўйлайсизми?», деб сўрардик биз бир-биримиздан. «Албатта-да, бошқача бўлиши мумкинми?» Шундай қилиб, унинг орқасидан, якшанбанинг кўзни қамаштирадиган офтобидан тўсиб ёпилган дераза тавақалари орқасидан, кўчадан ўтиб бораётган қурувчилар билан изма-из ивиршивир қўзғалди: «Шўрлик Эмили».\nГарчи ҳамма мисс Эмили ўзини тийиб юра олмади, деб ҳисобласа-да, қизнинг ўзи ҳамон бошини мағрур кўтариб юрар, худди одамларнинг койиш, гап-сўзлари унга ўзининг ҳақлиги ва ягоналигига ишонч-эътимодини орттираётгандай, Грирсонлар наслининг сўнгги вакили шаън-шукуҳини ҳимоя қилиб, ҳар қачонгидан кўра ҳам кибриё эди. У дорихонадан каламуш дори, маргимуш сотиб олаётганда ҳам ўзини ана шундай тутди. «Шўрлик Эмили» деган сўзлар биринчи маротаба айтилганига ҳам бир йилдан ошиб, ниҳоят унинг ҳолидан хабар олгани икки холаваччаси келишди.\n— Менга заҳар керак, — деди у.\n— Хўп бўлади, мисс Эмили, лекин қанақасидан бўлсин? Каламушга бўлса керак-да? Мен сизга тавс…\n— Менга энг яхшиси керак — нима деб аталиши билан ишим йўқ.\nАптекачи бир неча хил заҳарларни санаб чиқди.\n— Улар филни ҳам қулатади. Лекин чамаси, сизга яхшиси…\n— Маргимуш, — деди мисс Эмили, — яхши заҳарми?\n— Маргимуш? Ҳа, мэм. Лекин сизга…\n— Менга маргимуш керак.\nАптекачи унга бошини кўтариб қаради, у заррача ўзгаргани йўқ; унинг шамдай қотган чеҳраси полк туғидай таҳдид эларди.\n— Майли бўлмасам, — деди аптекачи. — Агар сизга худди шу заҳар керак бўлса. Лекин қонун бўйича, сиз уни нимага ишлатмоқчи эканлигингизни айтишингиз керак.\nМисс Эмили бошини пича орқага ташлаганча унинг кўзларига тик қараб турар, ва ниҳоят, аптекачи дош беролмай юзини ўгирди-да, хонадан чиқиб кетди. У бошқа қайтиб келмади, маргимуш солинган қоғозни югурдак негр боладан бериб юборди. Мисс Эмили уйга кириб қоғозни очди, калла суягининг расми солинган қутичанинг тагида: «Каламушларга қарши» деган сўзларни ўқиди.\n«У ўзини ўзи ўлдиради», дердик биз эртасига, шундай қилса ўзига яхши бўлади, деган хулосага келди ҳамма. Улар Гомер Бэррон билан энди-энди учрашиб юрганларида, унга турмушга чиқишига ҳамманинг ишончи комил эди. Буғулар клубида ёшлар билан чақчақлашиб туришни ёқтирадиган Гомер атрофдагиларга ўзининг бўйдоқ яшаш тарафдори эканлиги ҳақида оғиз кўпиртирганлигини эшитиб, «қиз уни эгиб олади», дердик биз кейинроқ. Кейин дераза тавақалари туширилгач, якшанба кунлари офтобда ярақлаб турган коляскада ёнларимиздан ўтиб боришаркан, биз: «Шўрлик Эмили!», деганимиз деган эди. Коляскада мисс Эмилининг боши тик кўтарилган, Гомер Бэррон эса шляпасини бошига боплаб қўнқайтириб, оғзидан сигара тушмай, сариқ қўлқоп кийган қўлларида жилов ҳамда қамчинни маҳкам ушлаб борарди.\nШунда баъзи бир шаҳар хонимлари улар ёшларга ёмон ўрнак кўрсатишяпти ва шаҳримизнинг обрўсини ерга уришяпти, деб гап-сўз қила бошлашди. Эркаклар бу ишга аралашмасликни маъқул кўрдилар, лекин уларнинг хотинлари баптистлар руҳонийсини мисс Эмилини бориб кўришга кўндирдилар, мисс Эмили барча қавму қариндошлари каби епископ черковига мансуб эди. Руҳоний бу учрашув қандай ўтганлиги тўғрисида ҳеч кимсага ҳеч нарса демади, лекин яна бир марта боришдан қатъий бош тортди. Келаси якшанба куни улар яна коляскада сайрга чиқдилар, яна бир кун ўтгандан сўнг руҳонийнинг хотини мисс Эмилининг Алабамадаги қариндошларига хат жўнатди.\nНиҳоят, унинг уйига одамлар келишди ва биз буёғи нима бўларкин деб кута бошладик. Аввалига ҳаммаси илгаригидай давом этаверди. Кейин биз улар барибир турмуш қурсалар керак, деб юрдик. Мисс Эмили заргар қошига борганмиш, унга эркакларнинг кумушдан ишланган анжомларини буюрганмиш, анжомларнинг ҳар бирига Г. Б. деган ҳарфлар ўйилиб ёзилармиш деган гаплар тарқалди. Икки кун ўтгач, у эркакларнинг кийим-кечакларини, ҳатто ички кўйлаккача қўшиб харид қилганлигини эшитдик. Ҳаммамиз енгил нафас олдик: «Улар уйланишибдилар». Чиндан, ҳаммамиз юрак-юракдан хурсанд эдик. Биз яна шунга ҳам хурсанд эдикки, Эмилининг ҳар иккала холаваччаси унинг ўзидан ҳам ўтиб тушган Грирсонлардан экан.\nШундай экан, шаҳар кўчаларидаги ишлар ниҳоясига етгач, бир оз вақт ўтиб Гомер Бэрроннинг йўқ бўлиб қолганлигидан ҳеч ким ажабланиб ўтирмади. Тўй ҳақида ҳаммага эшиттириб эълон қилинмагани бир оз шаштимизни туширди, лекин Гомер мисс Эмилининг келишига ҳаммасини ҳозирлаб қўйиш учун кетган бўлса керак ёки бўлмаса, қизга холаваччаларидан қутулишга имкон туғдиргандир (холаваччаларга қарши бутун бошли фитна тузилган, ҳаммамиз мисс Эмили томонида эдик), деган фикрда эдик. Ростдан ҳам, яна бир ҳафта ўтиб, унинг қариндошлари жўнаб кетишди. Ҳамма кутгандек, уч кундан сўнг Гомер Бэррон яна шаҳримизда пайдо бўлиб қолди: шом қоронғиси тушганда, негр хизматкор орқа эшикни очиб уни ичкарига қўйганлигини мисс Эмилининг аёл қўшниси кўрган экан.\nЎшандан бери Гомер Бэрронни бошқа ҳеч ким кўрмади. Мисс Эмили ҳам, ҳар қалай, бир оз вақт ўтгунча бутунлай кўринмай қолди. Негр хизматкор майда-чуйда олгани сават кўтариб чиқиб қолар, сўнг яна қайтиб кириб кетар, лекин катта эшик доим тим-тирс берк эди. Баъзан деразадан мисс Эмилининг қораси кўзга чалинар (кечаси унинг ҳовлисига оҳак сепиб чиқишганда шундай бўлган эди), лекин ярим йилгача у кўчага қадам босмади. Биз буни ҳам тушунса бўлади деб ҳисоблардик — чунки унинг аёллик қисматининг очилиб кетишига шунчалар қаршилик қилган отасининг руҳи, афтидан, ҳаддан ташқари қудратли ва яшовчан бўлса керак эди.\nМисс Эмили, яна қайтиб кўрганимизда, бироз тўлишган, сочларига эса оқ оралаган эди. Йиллар ўтган сайин оқлари кўпайиб, ниҳоят, улар мурч билан туз аралашган тусга кирди. Ғайратли, ишга чанқоқ эркакларнинг сочлари одатда шундай оқаради. Мисс Эмили етмиш тўртга кириб дунёдан кўз юмгунча унинг сочлари шундайлигича қолди.\nШу вақт ичида хонадоннинг катта эшиги бир марта ҳам очилмади. Мисс Эмили чиннига гул солишдан болаларга дарс берган олти-етти йил (ўшанда у қирқларга бориб қолганди) бу ҳисобга кирмайди. У пастки қаватдаги хоналардан бирини дарсхонага айлантирди, полковник Сарторис қурдошларининг қизчалари ва набиралари унинг олдига қатнай бошладилар, қатнаганда ҳам, худди якшанба кунлари йигирма беш цент танга хайр-эҳсон учун олиб черковга келгандай бир кайфият ва мунтазамлик билан қатнардилар.\nЛекин мана шаҳарнинг қалби ва вужудига айланган янги насл юзага чиқди. Мисс Эмилининг шогирдлари катта бўлиб вояга етишди ва унинг қошига болаларини юбормай қўйишди, бўёқлар, чўткалар, журналлардан қирқиб олинган суратлар шу қадар жонларига тегиб кетган эди. Катта эшик сўнгги шогирд ортидан гурсиллаб ёпилдию бошқа ҳеч қачон очилмади. Шаҳарда текин почта хизмати йўлга қўйилганда ёлғиз мисс Эмили уйига тунука тахтача ва почта қутиси қоқиб қўйишни ман қилди. Уни кўндирмоқчи бўлиб уриндилар, лекин у ҳеч кимнинг гапини эшитишни истамади.\nКун кетидан кун, ой кетидан ой, йил кетидан йил ўтар, биз эрталаблари озиқ-овқат харид қилгани чиққанда негрнинг сочлари тобора оқариб, беллари тобора букилиб бораётганлигини кўрардик. Ҳар декабрь ойи келганда, мисс Эмили солиқ тўлаш ҳақида баёнот олар ва ҳар сафар бир ҳафта ўтгач, уни очмасдан орқасига қайтариб жўнатар эди. Онда-сонда уни пастки қаватдаги хоналардан бирининг деразасида кўриб қолардилар — чамаси юқори қават хоналари ҳамон берк эди — у қотиб турар, мисоли тошдан йўниб ишланган маъбудга ўхшарди. У бизлардан биронтамизни кўрармиди-йўқми, аниқ билиб бўлмасди. Насллардан наслларга худди мана шу алфозда ўтиб борар эди бу ҳаммамизга яқин ва ажойиб, безабон, ўқ ўтмас, сув тешмас, қайтмас ва тонмас аёл.\nШундай қилиб, у оламдан ўтди. Қариб-чуриб путурдан кетган негр хизматкордан бошқа қарайдиган одами бўлмай, чанг-ғубор ва қоронғилик қоплаган уйда касалланиб ётиб қолди. Ҳатто шаҳарда ҳеч кимса унинг касал ётганлигини билмас, биз қари хизматкордан сўраб-нетиб туришликни аллақачонлар йиғиштириб қўйгандик. Хизматкор ҳеч ким ва ҳатто бекаси билан гаплашмас, худди узоқ замонлар ишлатилмай ётганидан занглагандай товуши хирқираб чиқадиган бўлиб қолганди.\nУ пастки қаватнинг хоналаридан бирида ёнғоқдан ишланган, атрофи парда билан тўсилган каттакон каравотда жон берди. Унинг оппоқ оқарган боши қуёш нурларини сира кўрмаган вақтнинг забтига дош беролмай сарғайган ва моғор босган болишга сокин чўккан эди.\nБиринчи бўлиб келган хотинларни негр эшикда кутиб олди ва ичкарига олиб кирди. Бўғиқ шивир-шивир шилдиради, нигоҳлар олазарак чопдилар. Негр эса шу дамдаёқ ғойиб бўлди. У уйнинг барча хоналаридан ўтиб бориб, орқа зинадан пастга тушди-да, шунинг билан бошқа ҳеч ким ҳеч қачон уни кўрмади. Кўп маҳтал қилмай тезда унинг икки қариндоши ҳам етиб келишди ва эртасига бутун шаҳар мисс Эмилини кўмиш маросимига йиғилди. У гулларга кўмилиб ётар, бош томонида отасининг пастелда ишланган теран ўйга ботган сурати осиғлиқ турар, атрофда эса шақар хонимлари ғамбода бир қиёфада ғуж бўлиб, пичир-пичир қилишарди. Эшик олдида ва ҳовлида мўйсафид қариялар ўтиришар, уларнинг айримлари конфедерат қўшинларининг артиб-тозаланган либосларини кийиб олишган, уларнинг хотираларида мисс Эмили худди уларга тенгқурдай гавдаланар, назарларида улар мисс Эмили билан неча-неча бор рақсга тушгандай ва ҳаттоки неча-неча мароталаб унинг қўлини сўрагандай бўлардилар. Барча кексайган одамлар каби улар воқеалар ҳамда саналарни чалкаштириб айтишар, ўтмиш улар назарида олис-олисларда йўқолиб кетадиган арава изимас, кенг, абадиян ям-яшил ўтлоқ эди, бу ўтлоқ бизнинг кунларимиздан фақат сўнгги ўн йил ичида тор жарлик билангина ажралган эди.\nУйнинг тепа қаватида қирқ йилдан бери инсон қадами тегмаган, эшиги қулфлаб ташланган хона борлиги ҳозир маълум бўлган эди. Мисс Эмилининг жасади аппон-саппон ўз қабрига қўйилгандан сўнггина бу хонани бузиб очдилар.\nХудди янги келин-куёвлар турадигандай қилиб ясатилган ва жиҳозланган хонанинг узоқ йиллар ўтириб қолган чанги қаттиқ ҳаракат туфайли бирдан тўзиб кетди. Уй ичи ачимсиқ гўр ҳидига тўлганди. Ранги ўчиб кетган пушти кимхоб чойшаб қатлари, чироқларнинг пушти соябонлари, биллур шишачалар ва кумушдан ишланган, соч-соқол анжомлари сочилган мўъжаз столчалар — ҳаммаёқ гардга қопланганди. Кумуш буюмлар шунчалар ҳам хиралашиб кетгандики, энди уларга ўйиб ёзилган бош ҳарфларни кўриб бўлмасди. Шу ернинг ўзида худди ҳозиргина ечилгандай ёқа ва галстук ётарди, уларни ердан кўтариб кўрганларида чанг пардаси ичра ярим гардиш аниқ из қолди. Стулнинг суянчиғида текислаб ташлаб қўйилган костюм осилиб турарди. Полда ботинкалар, уларнинг ёнида пайпоқлар ётарди.\nЭр кишининг ўзи эса каравотда эди.\nЖағи иршайиб очилиб қолган қўрқинчли бош суяк чаноғига қараганча анчагина жим туриб қолдик. Мурда худди кимнидир қучоқлагандай бўлиб ётарди, лекин муҳаббатдан боқийроқ узун уйқу вақт ўтиши билан унинг барча аъжубаликлари ва найрангларини текислаб, ундан маъшуқасини тортиб олгандай эди. Унинг суяклари узра тунги кўйлакнинг чурик парчалари лахталаниб ётарди. Ўлик худди каравотга сингиб кетгандай эди. Лош ҳам, унинг ёнидаги болиш ҳам бир текис хоки туробга ботганди.\nВа фақат шу ондагина биз иккинчи ёстиқда енгилгина бош изи қолганлигини кўрдик. Ичимиздан кимдир қўли билан изни пайпаслади ва олдинга энкайиб, кўзга ташланмас тўзоннинг қуруқ ва аччиқ ҳидини димоққа тортганча биз бўзранг пўлат тусидаги узундан узун соч толасига кўзимиз тушди.\n“Ёшлик” журнали, 1986 йил, 6-сон.\n← Аввалги Аввалги Яхшиямки, туғилган экансан, болам!\nКейинги → Кейинги: Антон Чехов. Иванов (драма)


UzNews - Тошкентда Orris Parfumerie селектив парфюмерия уйи очилди\nТошкентда Orris Parfumerie селектив парфюмерия уйи очилди\nOrris Parfumerie бутигида сизнинг муаллифлик ифорлар картангизни яратиб, сизга ўзгача мос келадиган парфюмни танлаб беришади.\nТошкентда шаҳарнинг гўзаллик саноати учун аҳамиятли воқеа юз берди: Orris Parfumerie селектив парфюмерия уйининг тантанали очилиши бўлиб ўтди.\nТадбирда меҳмонлар учун бутикда тақдим этилган брендлар бўйича тақдимотлар ўтказилди, фото-зона ва мазали фуршет ташкиллаштирилди. Ҳар бир ташриф буюрувчида ноодатий ва оригинал ифорларни ҳис қилиб кўриш имконияти бўлди.\nКомпания фаолиятининг бошланганига кўп бўлмаганлигига қарамай, Orris Parfumerie ўзини кўрсатиш ва мижозларнинг ишончини қозонишга улгурди. «Йил бренди 2021» V мукофотида компания «Гўзаллик модаси ва саноати. Парфюмерия» номинациясида ғолиб бўлди. Ҳозирги кунда компания ўз йўналиши бўйича Ўзбекистондаги парфюмерия дўконларининг ўртасидаги етакчилардан бири ҳисобланади.\nOrris Parfumerie – бу ўз мижозларига эксклюзив хизмат ва маҳсулотларни таклиф қиладиган дунёдаги таниқли селектив парфюмерия брендларининг расмий дистрибютори ҳисобланади.\nСелектив парфюмерия – бу оммавий ишлаб чиқариш эмас. Бу ноёблик\nOrris Parfumerie сизга санъатнинг алоҳида бир тури деб аташ мумкин бўлган селектив парфюмерияни таклиф қилади. Ҳар бир ифорни яратишда композицияга терида бошқача бўлиб чиқишга ёрдам берадиган табиий ва кам учрайдиган таркибий қисмлардан фойдаланилади.\nБундай парфюм баъзида ўзида мутлақо турли ва ўзгача ноталарни бириктириб туради, масалан: қора гармдори ва ваниль, тамаки ва асал, шафтоли ва мимоза, гуллар ва туз. Бундай ифорлар сизда турли ҳисларни уйғотади ва энг муҳими кўнглингизни қолдирмайди.\nСелектив парфюмерияни одатий савдо марказлари ёки косметика дўконларида топишнинг иложи йўқ. Бундай парфюмни ўзгача муҳит ҳис қилинадиган кичик бутикларда топиш мумкин. Orris Parfumerie бутигига киришингиз билан, ҳашамат, сокинлик ва ифорлар кучини ҳис қиласиз.\nБой тарихга эга парфюмерия уйлари\nOrris Parfumerie бутигида ҳам французча ва итальянча парфюмериянинг номдор брендлари, ҳам бошқа давлатлардан бўлган ёш брендлар тақдим этилган.\nБу ерда сиз Франциянинг Olfactive Studio, ByBozo, Dusita, Lubin, Essential Parfums брендлари, Италиянинг – Mirko Buffini, Gritti, Masque Milano, Nobile 1942 брендлари, Туркиянинг – UNIQUE'E Luxury, Nishane брендлари, Буюк Британиянинг – Ignacio Figueras бренди, АҚШнинг – Vilhelm Parfumerie, House of Sillage брендлари ва бошқа давлатлар брендларининг ифорларини топишингиз мумкин.\nҲар бир кишига индивидуал ёндашув\nOrris Parfumerie'нинг эътиборли ўзгачалиги ҳар бир мижоз учун ифорларни индивидуал танлаш ҳисобланади. Муаллифлик картангизни яратишда фақатгина истакларингиз эмас, балки фаолиятингиз ва парфюмерия трендлари инобатга олинади.\nКонсультантлар сизни қизиқтирган брендлар ҳақида маълумот бериб, айнан сизга тўғри келадиган парфюмни танлашга ёрдам беришади. Қайд этиш жоиз, селектив парфюмерияни танлаш – бу санъат, чунки бир хил атир турли одамларда ҳар хил бўлиб таралади.\nOrris Parfumerie'да сизнинг индивидуаллигингизни кўрсатиб турадиган, образингизни тўлдирадиган ва сизнинг кўринмас аксессуарингизга айланадиган ифорни албатта топасиз.\nOrris Parfumerie селектив парфюмерияси билан бирга такрорланмас ифорлар дунёсига шўнғинг.\nБатафсил маълумотни +99893 0088880 телефон рақами ёки www.orrisparfumerie.com орқали олишингиз мумкин.\nМанзил: Мирзо-Улуғбек тумани, Буюк Ипак Йўли, 13/21


Депутат Бакир уулу журналистни «урди» | ҚИРҒИЗИСТОН ЯНГИЛИКЛАРИ\nДепутат Бакир уулу журналистни «урди»\n«Общественный рейтинг» газетаси мухбири экс омбудсмен ҳамда депутат Турсунбай Бакир уулу унга ҳужум қилганини билдирди. Депутатнинг ўзи журналистни урмаганини айтяпти. Бошқа депутат Ирина Карамушкина собиқ омбудсмен журналистнинг “юзига урганини” айтди.\n«Общественный рейтинг» газетаси мухбири Эрик Исраилов Kloop.kgга берган интервюсида ҳозирда юристлар билан маслаҳатлашаётганини ва депутатни судга бермоқчилигини айтди.\nЖурналист депутат зарбасидан сўнг сезиларли тана жароҳати олмаганини айтди.\n«Биз хонадан чиқиб кетаётганимизда у Карамушкина гувоҳлигида мени урди», — деди у.\nБакир уулу Kloop.kg билан суҳбатда журналист юзига урмаганини, шунчаки унинг қўлидан ушлаб диванга ўтиргизганини айтди. Ҳодиса феврал ой бошида депутат хонасида юз берган.\n«Агар мен уни урган бўлсам, нима учун у ўша куниёқ касалхонага бормади, шифокорлар кўрсатмасини олиб, спикерга мурожаат қилмади», — дейди депутат.\nУ жарналист билан ўтган ҳодисани — «провокация» деб баҳолади.\n«Қобилиятсиз журналист шу тариқа обрўсини оширмоқчи бўлса, унга Худонинг ўзи кўрсатади. Агар унинг нияти холис бўлса, нега мендан рухсат сўраб пропуск олмади. У аввалдан провокацияни тайёрлаган», — дейди депутат.\nМожаро гувоҳига айланган депутат Ирина Карамушкина ҳамкасби Бакир уулу журналист Исраиловни юзига “урганини” тасдиқлади.\n«Биз энди чиқаётганимизда Эрик унга: “Яхшиям сизни омбудсмен қилиб сайлашмади” деди. Турсунбай унга ташланиб ёқасидан тортиб диванга ётқизди ва юзига урди», — деди Карамушкина.\nУнинг сўзларига кўра, Бакир уулу яна бир неча бор журналистни уришга ҳаракат қилган.\nЖурналист ҳамда депутат ўртасидаги можарога Бакир уулунинг «Фэйсбук» ижтимоий тармоғидаги саҳифасида чоп этган қирғиз тилидаги мақол сабаб бўлган.\nМақол Карамушкинанинг ОАВга берган интервюсида ҳарбийларнинг рус тилини билмаслиги туфайли, улар билан сўзлашиш қийинлигини айтганига жавоб тариқасида ёзилганди.\nҚирғиз тилида мақол: «Жаман үйдо конок бийлейт» деб айтилади. Исраилов ҳамда Карамушкиналар уни : «Уй эгаси ёмон бўлса, уйида меҳмон рақсга тушади» деб таржима қилишган.\nКарамушкина ҳамда журналист Турсунбай Бакир уулу нега депутат Карамушкинани “меҳмон” деб ҳисоблашини суриштириш учун унинг хонасига боришган ва у ерда можаро чиққан.\nБакир уулу Kloop.kg билан суҳбатда мақолнинг Карамушкинага алоқаси йўқлигини ва у депутатни “меҳмон” деб ҳисобламаслигини айтди.\nУнинг сўзларига кўра, мақол ҳарбийларга қаратилган бўлган. Депутат фикрича, буйруқларни фақат қирғиз тилида бериш бу нормал ҳол.\nУ мақолни қуйидагича таржима қилди: «Агар хўжайин тартибга сололмаса, унда четдагилар унга буйруқ беришни бошлайди».\n«Агар биз давлат тилида буйруқлар берилишига имкон яратиб армияда давлат тилини тасдиқлай олмасак, унда ёмон хўжайинни танқид қилишимиз керак», — деди депутат.\n«Ар-Намыс» фракцияси депутати Турсунбай Бакир уулу 2005 йилдан 2007 йилгача давлат ҳуқуқ ҳимоячиси лавозимида ишлаган.\n2012 йил якунида бу лавозим учун у яна қайта ўз номзодини қўйганди, бироқ депутатларнинг аксари бу лавозимга Турсунбек Акунни лойиқ топишганди.\nАввалги мақолаYouTube Роспотребнадзорни судга берди\nНавбатдаги мақолаИкки давлат фуқаролигига эга мулозимлар 1 млн сомгача жарималанади


Гидрометеорология хизмати маркази эртага, 5 сентябрь куни қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 18-20 даража, кундузи 30-32 даража иссиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 25-30 даража иссиқ бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 17-22 даража илиқ, кундузи 30-35 даража иссиқ бўлади.\nТошкент, Сирдарё, Самарқанд ва Жиззах вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 27-32 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 18-23 даража, кундузи 30-35 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 11-16 даража илиқ, кундузи 18-23 даража иссиқ бўлади.


Зилзила маркази Тошкент шаҳридан 360 км. узоқликда жанубий йўналишда Тожикистон Республикаси ҳудудида кузатилган. 30.03.2018, Sputnik Ўзбекистон\n12:41 30.03.2018 (янгиланди: 12:43 30.03.2018)\nЗилзила маркази Тошкент шаҳридан 360 км. узоқликда жанубий йўналишда Тожикистон Республикаси ҳудудида кузатилган.\nТОШКЕНТ, 30 мар — Sputnik. ФВВ Сейсмопрогностик мониторинг Республика марказининг маълумотига кўра, бугун, 30 март куни Тошкент вақти билан соат 03:54 да Ўзбекистон ҳудудида ер силкиниши қайд этилди, деб хабар қилди ФВВ ахборот хизмати.\nЗилзила маркази Тошкент шаҳридан 360 км. узоқликда жанубий йўналишда Тожикистон Республикаси ҳудудида кузатилган. Зилзила магнитудаси марказда 5,8 баллни ташкил этди.\nФВВ ахборот хизматига кўра, 2 балллик зилзила кучи Тошкент шаҳрида, Самарқанд, Сирдарё, Фарғона, Наманган, Андижон, Жиззах, Қашқадарё, Сурхондарё вилоятларида қайд этилди. Ўзбекистоннинг бошқа ҳудудларида ер силкиниши қайд этилмади. Талафотлар ва жабрланганлар тўғрисида маълумот келиб тушмади.


«Норма Маслаҳатчи» газетасининг 2015 йил 8 сентябрь 36-сони - Gazeta.Norma.uz\n«Норма Маслаҳатчи», №36, 2015й. 8 сентябрь\nЎтган йил якунларига кўра Навоий вилоятининг ҳакамлик суди республикада энг яхши ҳакамлик суди деб топилди ва Савдо-саноат палатаси президиумининг Фахрий ёрлиғи билан тақдирланди.\nФирманинг ички меҳнат тартиби қоидаларида иш ҳақини ҳар бир ойнинг 15-кунида тўлаш назарда тутилган. Шу сабабли биз иш ҳақини ойда бир маротаба оламиз. Локал ҳужжатнинг мазкур қоидаси қонунийми?\nКорхонамизда меҳнат низолари бўйича комиссия йўқ. Иш берувчи уни тузиши шарт эмасми ахир?\nВақтинча прописка қилинган ходимларга ижтимоий кафолатлар бериладими? Уларга ойлик мукофотлар, таътилдан фойдаланмаганлик учун компенсация ва бошқалар тўланадими?\nХодимларимиз иш ҳақидан коммунал хизматлар учун ушлаб қолинишига ёзма розилик бермаяптилар. Бунда банк иш ҳақини ходимларнинг пластик карточкаларига қайд этмасликка ҳақлими?\nЛифтлари эскирган Тошкентдаги кўп қаватли уйларда яшовчиларни қувонтирувчи янгилик – 6 йил мобайнида – 2016 йилдан 2021 йилгача пойтахтда 1 000 та лифт алмаштирилади.\nЯқинда ота-онамнинг уйига газчилар келиб, текширув 2 йилда бир марта ўтказилади деб айтишибди. Газ ҳисоблагич текширувдан ўтказилганлигини тасдиқлайдиган сертификат қанча муддатга берилади: 2 йилгами ёки 4 йилга?\nБиринчи қаватда яшовчилар балконим деразалари остида каттагина жойни тахта девор билан ўраб олиб, товуқхона қуриб олишди. Мен шомгача ишлайман, тиниқиб ухлаб олишга ҳеч қандай имкон йўқ. Уйга туташган участкалардан шундай фойдаланиш мумкинми?\nМаҳалланинг ўзини ўзи бошқаришнинг универсал миллий институти сифатида биринчи ўринда туришига қарамай, бозор иқтисодиёти ўзини ўзи ташкил этиш ва бошқариш тизимида яна бир етакчи замонавий тузилмани вужудга келтирди. Бу 2006 йилда тегишли Қонун қабул қилинганидан кейин ўз фаолиятини йўлга қўйган хусусий уй-жой мулкдорларининг ширкатларидир.\nМен болалар боғчасининг хизматларига отамнинг пластик карточкаси орқали ҳақ тўламоқчи эдим. Банк ходимлари отамнинг паспорти нусхасини талаб қилишди. Мен уларнинг бу талабини рад этдим, чунки унинг ёрдамида ноқонуний операциялар қилишлари мумкин деб ҳадиксирайман. Бундай ҳаракатлар қанчалик тўғри?\nҚарз олиш учун МЧЖ гаров сифатида ихтирога ҳуқуқни таклиф қилди, унинг қийматини эса 150 млн сўм деб баҳолади. Апрелда банкдан кредит олиш учун АЖ МЧЖнинг розилиги билан унинг таъминоти сифатида ўша ихтирони таклиф қилди. Бироқ банк ўтказган мустақил баҳолаш натижасида унинг қиймати 50 млн сўм деб белгиланди. Баҳолаш натижасини олиб, АЖ МЧЖга шартномани бекор қилиш ва тегишли фоизларни тўлаган ҳолда қарзнинг бутун суммасини қайтаришни талаб қилиб мурожаат этди. Жамият рад жавобини берди.


Афғонистонда 10 минг маҳбус озод этилди....\n27.03.2020 11:06 0 3607\nАфғонистон расмийлари коронавируснинг тарқалишини секинлаштириш мақсадида 10 минггача маҳбусларни - асосан аёллар, вояга етмаганлар ва касалларни озод этишни буюрди. Бу ҳақда Буюк Британиянинг «The Telegraph» нашри хабар берган.\nУшбу ҳаракат маҳаллий «COVID-19» ҳолатлари кўпайганидан ва қўшни Эрондан ўн минглаб афғонликлар пандемия билан энг кўп зарар кўрган мамлакатлардан қайтганидан кейин содир бўлди.\n«Президент Ашраф Ғанининг фармони аёлларга, ёш ҳуқуқбузарларга, оғир касал беморларга ва 55 ёшдан ошган маҳбусларга қаратилган», деди Бош прокурор Фарид Ҳамиди.\n«Фармон миллий ва халқаро хавфсизликка қарши жиноятлар қилганларга тегишли эмас», дея изоҳ берилган расмий баёнотда.


Юз хайлайтери TenX, Tenero - Официальный интернет-магазин NL International\nЮз хайлайтери, Юз терисининг порлаб туриши учун\nЮз терисининг порлаб туриши учун\nКундалик табиий чеҳра ёки замонавий стробинг услубидаги макияж яратиш учун юз хайлайтери. Уч хил рангдаги кукунли хайлайтерлар сизга енгил шаффофдан то ёрқин порлашгача интенсив порлаш эффектини яратиш имконини беради.\nВазни: 13,5 г 0,48 oз\nКомпакт хайлайтерлар палитраси ҳар қандай шароитда ҳам терингизга ёрқин кўриниш бағишлайди, сизга доимо парваришлан ва чиройли кўринишингизда қўл келади. Хайлайтер юзнинг рельефини таъкидлайди ва кичик ажинларни визуал ниқоблайди. Палитрада учта нейтрал: сатин, енгил порловчи ва ўта ёрқин ранглар мавжуд бўлиб, таркиби кукунли, терида мукаммал текис қатлам яратади.\nЕ витамин – терининг эластиклигини оширади, қариш аломатларининг пайдо бўлишини секинлаштиради, антиоксидант таъсирга эга, терини озиқлантиради ва намлантиради.\nЛецитин – терини юмшатади, намлантиради, тоник таъсир кўрсатади.\nЁрқин, замонавий ва фусункор аёллар учун.\nДоимо модада бўлганлар учун.\nЗамонавий рангларни излаётганлар учун.\nКосметикасининг чидамлилиги ҳақида қайғурадиганлар учун\nЮзингизнинг чиройини яна бир бор таъкидлайди.\nЕнгил ва вазнсиз қатлам яратади.\nБарча турдаги терига тўғри келади.\nДерматологлар томонидан текширилган.\nМайин текстура – енгил суртилади ва едирилади.\nЕвропада ишлаб чиқарилган – TenX декоратив косметика ишлаб чиқариш соҳасида дунё етакчилари томонидан яратилган.\nЮз терисини порлаши учун чўтка ёрдамида юзингизга суртинг. Ташқи фойдаланиш учун.\nАлоҳида компонентларга нисбатан нохушлик сезсангиз қўллашни тўхтатинг.\nКомпакт моделлаштирувчи румяна 301 Карамел\nКомпакт моделлаштирувчи румяна 302 Пуштиранг\nЮз хайлайтери Юз терисининг порлаб туриши учун\nКомпакт аква-пудра 203 Оч-беж 203 Оч-беж\nКомпакт аква-пудра 205 беж 205 Беж


Баҳодир Жалолов зўрми ёки Қамшибек Кункабоевми ёхуд қолганларнинг имконияти қандай? - Zamin.uz\n17:53 / 22.05.2021\nБаҳодир Жалолов зўрми ёки Қамшибек Кункабоевми ёхуд қолганларнинг имконияти қандай?\nБирлашган Араб Амирликларининг Дубай шаҳрида бокс бўйича Осиё чемпионати старт олмоқда. 31 май қадар давом этадиган қитъа миқёсидаги энг нуфузли бокс мусобақасида Ўзбекистон миллий терма жамоаси тўлиқ таркиб билан иштирок этади.\nЭркаклар ўртасидаги мусобақаларда энг кўп олтин медаль учун Ўзбекистон, Қозоғистон ва Ҳиндистон боксчилари даъвогарлик қилиши кутилмоқда.\nАслида бу турнир Ҳиндистонда ўтиши лозим эди. Бироқ бу мамлакатда коронавирус пандемияси кескин кўпайиб кетгани боис, мусобақа Дубайга кўчирилди.\nТаъкидлаш жоизки, сўнгги ўн йилдан бери Ўзбекистон ва Қозоғистон чарм қўлқоп усталари қитъа чемпионатида умумжамоа ҳисобида биринчиликни ҳеч кимга бермай келмоқда. 2011, 2013, 2015 йилги мусобақаларда қозоғистонлик спортчилар биринчи ўринни эгаллаган бўлса, сўнгги икки чемпионатда ўзбек боксчиларига тенг келадигани топилмади. 2017 йили Тошкендаги қитъа чемпионатида терма жамоамиз 9 та олтин медални қўлга киритганди. 2019 йили Таиланд мезбонлик қилган турнирда тўртта олтин, биттадан кумуш ва бронза билан биринчи ўринга лойиқ кўрилди.\nБу йилги Осиё чемпионатининг нуфузи бўлакча. Кўп жамоалар жорий йили Токиода бўладиган Олимпия ўйинларида қатнашадиган боксчиларини синовдан ўтказиб олади. Хусусан, терма жамоамизнинг ўн нафар аъзосидан еттитаси Токиода рингга кўтариладиган боксчилардир.\nОсиё чемпионатида юртимиз шарафини ҳимоя қилиш учун мураббийлар қуйидаги чарм қўлқоп усталарини таклиф қилди:\n-49 кг: Нодиржон Мирзаҳмедов\n-56 кг: Миразизбек Мирзахалилов\n-60 кг: Абдумалик Халаков\n-69 кг: Бобо-Усмон Ботуров\n-75 кг: Саиджамшид Жафаров\nОсиё чемпионатда боксчиларимизга асосий рақиб сифатида Қозоғистон терма жамоаси аъзолари эътироф этилмоқда. Бу жамоа таркиби юз фоиз олимпиячилардан ташкил этилди. Sports.uz ҳар бир вазнда ўзбек ва қозоқ боксчиларининг имкониятини солиштириб чиқди.\nЭнг енгил вазндан бошлаймиз. Яқинда Россияда бўлган Губернатор кубогида қозоғистонликлар Даниёл Собитнинг финалда Нодирбек Мирзаҳмедов билан жанг қилишини кутган эди. Лекин Даниёл ярим финалда мезбонлар вакили Игорь Царегородцевга имкониятни бой берди. Кўпчилик ғалаба россиялик боксчига тортиқ қилинганини айтмоқда. Бироқ, финалда унга ўз уйидаги деворлар ҳам ёрдам бермади ва Нодирбек Игорни катта устунлик билан енгди. Дубайда Нодирбек Осиё чемпионлик унвонини ҳимоя қилади.\nВазни 52 килограммгача бўлган боксчилар ўртасида Олимпия ўйинлари ва жаҳон чемпиони Шаҳобиддин Зоиров Осиё чемпионлигига ҳам асосий даъвогар. Қозоғистон терма жамоасининг янги авлод вакили бўлган Сакен Бибосинов ҳамюртимизга етарлича қаршилик кўрсатишга бел боғлаган. Булар 2019 йилги жаҳон чемпионатида тўқнаш келиши мумкин эди. Бироқ, Сакен ҳиндистонлик Амит Пангалга ярим финални бой берди. Финалда эса, Зоиров Пангални тиз чўктирди. Рақобат давом этади.\n56 килограмм вазн тоифасида Миразизбек Мирзахалилов ва Собирхон Маҳмуд рақобатига гувоҳ бўлишимиз мумкин. Миразизбек ўз вазнда жаҳон чемпиони ва ўтган галги қитъа чемпионати ва Осиё ўйинларида ҳам олтин медал соҳиби бўлган. Унга фақатгина Олимпия ўйинлари олтин медали етишмаяпти.\n60 килограмм вазн тоифасида ёш боксчимиз Абдумалик Ҳалаков ўзидан тажрибалироқ Серик Темиржанов билан рақобатга киришади. Темиржонов бу вазнда узоқ вақт етакчилик қилган Зокир Сафиуллиннинг ўрнини эгаллаган.\nЗокир Сафиуллин эса, вазнини кўтариб, 64 килограмм оғирликда қатнашмоқда ва у Дубайда Элнур Абдураимовга тўқнаш келиши мумкин. Бу икки боксчи аввал икки бор тўқнашган. 2014 йила тажрибали қозоқ боксчиси 19 яшар Элнурни енгган. Ўтган йили мартда ташкил қилинган Иорданиядаги олимпия саралаш турнирида Абдураимов рақибидан кучли эканини исботлади ва Зокир вазнини ўзгартиришга қарор қилди.\n69 килограмм вазн тоифасида совринлари кўп боксчилар тўқнашуви кутилмоқда. Бобо-Усмон Ботуров Осиё ўйинлари ва чемпионати ғолиби, жаҳон чемпионати совриндори сифатида жаҳон чемпионатларида икки марта бронза медалга эга чиққан Абилайхан Жусупов билан куч синашиши мумкин. Бу боксчилар икки йил аввал Болгариядаги “Странжа” турнири финалида ўзаро жанг қилиши керак эди. Бироқ, қозоқ боксчиси жангга чиқмади.\n75 килограмм вазн тоифасида Фанат Қаҳрамонов ўрнини Саиджамшид Жаъфаров эгаллади. Бу вазнда Қозоғистон шарафини анча машҳур бўлган Абилхон Аманқул ҳимоя қилади. Тажриба устун келадими ёки ёшлик шижоати буни ринг кўрсатади.\nВазни 81 килограмм бўлган боксчилар орасида қозоғистонлик Бекзод Нурдаулетовнинг имконияти юқори баҳоланмоқда. Амалдаги жаҳон чемпиони ҳамюртимиз Дилшодбек Рўзметов билан икки бор тўқнаш келиб, жангларни ўз фойдасига ҳал қилган. Яқинда Россиядаги Губернатор кубогида ҳам қозоқ боксчиси Дилшодни мағлуб этганди. Балки Дубайда реванш кўрармиз...\nОсиё чемпионатида 91 килограммда қатнашадиган Санжар Турсуновга эса осон бўлмайди. Олтин медаль учун курашда ҳамюртимизни Қозоғистоннинг кейинги йиллардаги энг кучли боксчиси кутиб турибди. Василий Левит уч карра Осиё чемпиони, Олимпия ўйинлари финалчиси, жаҳон чемпионатлари совриндори ҳисобланади. Илгари бу боксчилар икки марта куч синашиб, ғалаба рақибга насиб қилганди.\nСупероғир вазн тоифасидаги жанглар шиддати билан ажралиб туради. Осиё чемпионатида мамлакатимиз шарафини Баҳодир Жалолов ҳимоя қилади. Унинг азалий рақобатчиси Қамшибек Кункабоев ҳамон муносиб рақиб. Бу боксчиларнинг ўзаро жанги доимо кескин ва муросасизлиги билан ажралиб туради.\nБаҳодир ўз вазнида амалдаги жаҳон ва қитъа чемпиони ҳисобланади. Қамшибек жаҳон ва Осиё чемпионатларида икки мартадан кумуш медалга лойиқ топилган. 2015 йилдан бери бу боксчилар ўзаро беш марта тўқнаш келган ва шулардан учтасида боксчимиз зафар қучган. Баҳодир 2017 йилнинг августидан мағлубият нималигини билмай келмоқда. Ўшанда ҳамюртимизни айнан Камшибек мағлуб этганди.\nХулоса ўрнида айтиш жоизки, ҳар икки мамлакат боксчилари нафақат қитъа миқёсида, балки жаҳонда ҳам энг кучли терма жамоалар сифатида тан олинади. Шундай экан, Осиё чемпионати доирасидаги рақобат натижалари қандай бўлишини тез орада билиб оламиз... “Замин” янгиликларини “Youtube”да кузатиб боринг\nЯнгиликлар » Спорт » Баҳодир Жалолов зўрми ёки Қамшибек Кункабоевми ёхуд қолганларнинг имконияти қандай?